qundao/data-zh-poetry huggingface dataset:
将往三沙有怀玉山徵君会稽外史
作者：陈基
朝代：明
体裁：七言律诗

海门自与碧天通，独驭灵槎远向东。一道银潢秋浪白，三洲金刹日华红。龙吹花雨惭闻法，鸟语云樯喜报风。无奈思君重回首，依依江树送冥鸿。
山高寄陆元素
作者：陈基
朝代：明
体裁：乐府曲辞

谓山高兮其上有天，谓地厚兮其下有泉。天不可升兮地不可极，我思古人兮为之太息。古之人兮谓谁，山之中兮水之湄。孤舟兮容与，俯狎步兵兮仰招鸱夷。非夫人兮尔曷从之。
待王子充未至
作者：陈基
朝代：明
体裁：古风

屏迹远城阙，幽栖向林阿。永怀同心友，褰衣起婆娑。忆昨走京邑，弥年阻关河。结客燕赵间，颇觉增悲歌。逸骥谢羁绁，冥鸿辞网罗。所念圣哲远，中心良匪他。夏屋荫嘉木，芳池发新荷。须君此弭节，日夕共委蛇。
徐州
作者：陈基
朝代：明
体裁：古风

一昨始入舟，遥望徐州郭。水行已信宿，甫至城下泊。洪涛蹴长空，惊风怒相薄。乾坤无端倪，云水互参错。初疑鲸鲵斗，复恐蛟鼍跃。篙师为苍黄，客子俱骇愕。伤哉楚君臣，伯图已寂寞。空馀苏公楼，突兀倚寥廓。徐人昔恃公，安若山与岳。文章与元气，万古相磅礴。大河失故道，崩奔势逾虐。生人化鱼鳖，中州废耕凿。安得不世才，为君拯民瘼。九原何茫茫，可爱不可作。
徐州
作者：陈基
朝代：明
体裁：七言律诗

日上彭城独倚楼，关河迢递水空流。不因跃马江东去，安得歌风沛上游。草带虞姬亡日泪，山馀亚父病时愁。如何舞罢鸿门剑，不向咸阳一少留。
戏和玉山韵
作者：陈基
朝代：明
体裁：七言绝句

西子湖边苏小宅，锦官城里薛涛家。来时豆蔻初含蕊，别后菖蒲又著花。
文殊寺高阁
作者：陈基
朝代：明
体裁：七言律诗

何年兰若倚崔嵬，观阁连天罨画开。泽国鱼龙霜后静，关河鸿雁日边回。阑干迥溯虚空上，岁月深从浩劫来。自信平生爱登览，夕阳高处重徘徊。
新城行
作者：陈基
朝代：明
体裁：古风

旧城城旧人民新，新城城新无旧人。旧城城外兵一解，新城城中齐覆瓦。万瓦鳞鳞次第成，将军令严鸡犬宁。将军爱民如爱子，百贾皆集新城市。浙米淮盐两相直，楚人之弓楚人得。何时四海无荆棘，北贾贩南南贩北。
新郭·其一
作者：陈基
朝代：明
体裁：古风

扁舟夜泊新郭市，石湖水深清且泚。长啸一声天地秋，万壑惊风泣山鬼。匡庐生，玉山子，意气相倾誓终始。呼童沽酒烹锦鲤，醉入芦花月如水。周郎放歌踏船尾，我亦和之声亹亹。明月照我心，秋水洗我耳。富贵亦何为，人生行乐尔。城中黄尘眼为眯，安得置我丘壑里。
施家庄
作者：陈基
朝代：明
体裁：古风

陆行已兼旬，岁暮诚劳苦。积雪兼层冰，跬步忧龃龉。暝投施家庄，居民喜相语。累日阴冱消，舟行了无阻。勇辞所乘车，侧耳听柔橹。棹歌杂吴讴，颇复慰羁旅。人言前年夏，洪河走平楚。漕渠当其冲，漫漶不可禦。民庐悉漂沈，桑田眇何许。所以亡命徒，潜踪匿芦渚。乘间作盗贼，往往遭杀虏。我方为饥驱，愿言适乐土。中原不稼穑，去去复何所。
旧县
作者：陈基
朝代：明
体裁：古风

披衣听鸡鸣，膏车待明发。萧条古东阿，遗堞带残月。纡馀入空谷，踯躅寻旧辙。前瞻阒无人，四顾皆积雪。悲风泱漭至，仆夫惨不悦。驱驰二十里，晴旭生木末。稍欣山色佳，缓辔行复辍。我生一何愚，奔走恒挈挈。赋命与仇谋，艰险难备说。蹉跎三十馀，益叹身世拙。岂无浮海志，实恐甘旨阙。缅怀古圣贤，感激肠内热。
春日邵氏园池
作者：陈基
朝代：明
体裁：七言律诗

寂寞园林带夕晖，昔年曾此恋芳菲。柳塘水煖鸳鸯浴，花径风酣蛱蝶飞。蔓草拂衣人不剪，画梁无主燕空归。洛阳池馆关兴废，我欲春山赋《采薇》。
有怀梧竹主人山阴道士云台外史兼简龙门开士
作者：陈基
朝代：明
体裁：七言律诗

碧梧翠竹日扶疏，长夏高堂可晏居。霅上故人时载酒，山阴道士近无书。苍头扫石安棋局，稚子穿花奉板舆。若见惠休烦问讯，碧云诗句定何如？
柳塘春
作者：陈基
朝代：明
体裁：七言律诗

扁舟二月傍溪行，爱此林塘照眼明。芳草日长飞燕燕，绿阴人静语莺莺。临风忽听歌《金缕》，隔水时闻度玉笙。更待清明寒食后，买鱼沽酒答春晴。
桂林谣
作者：陈基
朝代：明
体裁：古风

广寒宫前秋色老，桫椤子结虬枝杪。刚风吹颤玉蟾蜍，丹枝经霜香似扫。雪㕙持杵敲丁东，惊落瑸玑银阙空。羿妻孀居不遑惜，蚌胎撒下尘寰中。
楚州旧将歌
作者：陈基
朝代：明
体裁：古风

楚州旧将守楚城，身与群凶殊死争。父母遭烹妻子戮，终天之恨何时平。近从王师却征楚，归寻父母身死所。忍疼刺血渍白骨，髑髅无言泪如雨。烹父之卒今尚存，恐惧复雠前自陈。将军谢卒汝勿畏，我志为国非为亲。群凶所重在其首，汝辈区区复何有。若令歼戮止渠魁，亲骨有知当速朽。将军将军孝且忠，天地有尽悲无穷。吾闻古有王陵母，仗剑杀身成汉功。
次沈仲说韵
作者：陈基
朝代：明
体裁：七言律诗

楝树飞花雪打篷，居人行乐四时同。波涵大泽平如掌，云割西山半入空。金刹远瞻楼阁壮，画船争载绮罗红。如何越女承恩后，不逐吴王住甬东。
次钱伯行韵
作者：陈基
朝代：明
体裁：七言律诗

五月东林水竹凉，新荷叶小柳丝长。且临大令鹅群帖，不恋尚书鸡舌香。楚客谩誇千树橘，杜陵共爱百花庄。满天风露枇杷熟，归奉慈亲取次尝。
次韵刘德方经历
作者：陈基
朝代：明
体裁：七言绝句

白露池塘点翠荷，越罗衣袖觉秋多。梨园弟子今华发，唱得开元供奉歌。
次韵叔方寄沈仲说
作者：陈基
朝代：明
体裁：七言排律

公子新成江上宅，更依西渚结幽亭。时清墟里还无警，月黑柴扉不用扃。流水暗和琴瑟响，好山浓入画图青。故人《白雪》歌难和，孺子《沧浪》曲自听。每厌狂夫谈《酒谱》，还从处士授《茶经》。庭前剩折忘忧草，不负君家玉胆瓶。
次韵吴宗师生日感恩诗
作者：陈基
朝代：明
体裁：七言律诗

化国真人庆日长，五云晴色映金堂。草征汉室芝房瑞，露浥尧时宝瓮浆。桂观燕居陵倒景，行宫斋宿候朝阳。咏歌恩泽期天保，传到人间雨露香。
次韵垂虹桥泊舟倡和
作者：陈基
朝代：明
体裁：七言排律

何年伐石驾危桥，鲸浪翻江白雨飘。势控三吴虹倒影，气吞七泽水通潮。重渊有怪犀难照，蔓草无名火不烧。伯国黄金闻铸像，王门白玉想为标。功成海上身先退，脍熟江东兴可邀。岁月几何流水逝，山川如旧古人遥。鸿飞矰缴何由篡，鹤去樊笼不可招。浩荡扁舟归鉴曲，寂寥方丈似中条。越人尚以鸡为卜，楚俗相传鹏类鸮。自把文章论倚伏，敢将交态较淳浇。五湖烟景随时异，万里风萍触处漂。却忆春晖楼上去，为君裁取玉为箫。
次韵孟天炜郎中看湖四首
作者：陈基
朝代：明

千古英雄恨未销，海风吹上浙江潮。怒驱貔虎谁能敌？雄压鲲鲵不敢骄。踏浪掀旗空远迓，临流捐袂若为招。扁舟浩荡身先退，输与陶渔共采樵。雪涌潮头万叠多，秋风赑屃吼灵鼍。直疑碧海金鳌掷，复恐阴山铁骑过。勾践功名今寂寞，麻姑消息近如何？凭君更阐神明力，翻却蓬莱弱水波。千古东南诧海潮，摩挲强弩未全销。气乘日月分盈缩，声振山河欲动摇。击楫中流歌慷慨，倚阑斜日鬓飘萧。钱塘官酒秋仍绿，更与灵胥酹一瓢。风起城南思惨悽，独携长剑倚长堤。未谈秋水惊河伯，先跨涛江掣海鲵。力障狂澜扶砥柱，手挥妖祲豁坤倪。东流不尽凭阑意，长笑归来日已西。
次韵孟天炜郎中看湖四首·其一
作者：陈基
朝代：明
体裁：七言律诗

千古英雄恨未销，海风吹上浙江潮。怒驱貔虎谁能敌？雄压鲲鲵不敢骄。踏浪掀旗空远迓，临流捐袂若为招。扁舟浩荡身先退，输与陶渔共采樵。
次韵孟天炜郎中看湖四首·其三
作者：陈基
朝代：明
体裁：七言律诗

千古东南诧海潮，摩挲强弩未全销。气乘日月分盈缩，声振山河欲动摇。击楫中流歌慷慨，倚阑斜日鬓飘萧。钱塘官酒秋仍绿，更与灵胥酹一瓢。
次韵孟天炜郎中看湖四首·其二
作者：陈基
朝代：明
体裁：七言律诗

雪涌潮头万叠多，秋风赑屃吼灵鼍。直疑碧海金鳌掷，复恐阴山铁骑过。勾践功名今寂寞，麻姑消息近如何？凭君更阐神明力，翻却蓬莱弱水波。
次韵孟天炜郎中看湖四首·其四
作者：陈基
朝代：明
体裁：七言律诗

风起城南思惨悽，独携长剑倚长堤。未谈秋水惊河伯，先跨涛江掣海鲵。力障狂澜扶砥柱，手挥妖祲豁坤倪。东流不尽凭阑意，长笑归来日已西。
次韵怀华幼武
作者：陈基
朝代：明
体裁：七言律诗

滑滑春泥满郡城，出门骑马不堪行。未能学道从缑母，且复忘忧对曲生。流水小池垂钓影，春风深巷卖花声。停云赋罢心如渴，安得沧浪濯我缨。
次韵怀彦成
作者：陈基
朝代：明
体裁：七言律诗

沙棠为桨木兰桡，别后令人瘦沈腰。采蕺暂归灵越去，栽桃重赴武陵邀。醉乘莲叶春波阔，梦落檐花夜雨飘。犹记共游鸣玉洞，满山明月共吹箫。
次韵答秦文仲郭羲仲联句见寄
作者：陈基
朝代：明
体裁：七言律诗

客路寻常江海上，春光强半雨声中。习池无酒醉山简，莲社有心期远公。香烬旋温婆律火，茶烟轻飏石楠风。不因二仲联诗至，安得从容一笑同。
次韵答高元善
作者：陈基
朝代：明
体裁：五言律诗

迹忝芙蓉幕，心依虎豹关。老惊诗鬓短，贫觉酒尊悭。特达高书记，清新庾子山。多情凭塞雁，时寄一书还。
次韵蔡彦文寄谢省院诸公二首
作者：陈基
朝代：明

西山雪后色逾妍，拄笏相看每自怜。岂有异才参庙略，谩陪时俊列宾筵。玉笙锦瑟留人醉，翠叶银花压帽偏。却笑当年潘骑省，为谁双鬓早皤然。此日东湖接胜游，风流欲与古人俦。城南官酒春初熟，湖上渔罾晚未收。才愧机云遥入洛，功高绛灌重安刘。谋参帷幄输公辈，巢父归欤盍掉头。
次韵蔡彦文寄谢省院诸公二首·其一
作者：陈基
朝代：明
体裁：七言律诗

西山雪后色逾妍，拄笏相看每自怜。岂有异才参庙略，谩陪时俊列宾筵。玉笙锦瑟留人醉，翠叶银花压帽偏。却笑当年潘骑省，为谁双鬓早皤然。
次韵蔡彦文寄谢省院诸公二首·其二
作者：陈基
朝代：明
体裁：七言律诗

此日东湖接胜游，风流欲与古人俦。城南官酒春初熟，湖上渔罾晚未收。才愧机云遥入洛，功高绛灌重安刘。谋参帷幄输公辈，巢父归欤盍掉头。
次韵虞隐君堪潘阃掾谷雨中见寄
作者：陈基
朝代：明
体裁：七言绝句

吴笺新制玉鸾纹，冲雨殷勤寄荜门。燕子不来人独立，自拈湘管认啼痕。
次韵袁仲长竹堂感兴
作者：陈基
朝代：明
体裁：七言律诗

一曲桃源忆故人，白头词客最伤春。南柯已寤平生梦，东海曾扬几劫尘。绮树莺花从自好，画堂丝竹为谁陈？不须闻此空惆怅，且看瑶姬舞绣茵。
次韵赵君季文赠杜宽吹觱篥吟
作者：陈基
朝代：明
体裁：古风

寒竹初裁芦叶秋，夜吹百花洲上楼。千金纵有狐白裘，难买杜宽一艺优。妙知音律能周锼，薛家小童安敢侔。江空月白烂不收，冥搜罔象悲阳侯。哀泉呜咽秦陇头，何年变曲为《凉州》。神工太古开黄牛，惊浪出峡风飕飗。落叶秋随渭水流，渭水有尽情无休。绵绵又若茧绪抽，要眇宁以智力求。须臾水激龙腾湫，熊罴夜咆魑魅愁。劝君不用皓齿讴，侧耳听此消百忧。宽也胡为淹此留，自合天上参鸣球。飘然我欲归帝丘，仙人张乐烟雾浮。苍龙为车挟翠虬，千秋万岁迟子同遨游。
次韵送彦成玉山
作者：陈基
朝代：明
体裁：七言绝句

著屐溪头日日过，骊驹歌断奈君何。虎丘山下东流水，争似春愁一半多。
次韵郑有道喜王季野府判南归二首
作者：陈基
朝代：明

故人日下拜官归，河水南来似带围。策马远游天府胜，食鱼偏爱锦江肥。蚕丛故国山犹在，望帝荒祠鸟自飞。万里欲将慈母线，芙蓉城里制春衣。海榴花放客南归，乔木参云总十围。绿蚁奉亲浮腊味，黄羊充馔割秋肥。恩承闽国荣三釜，心切滦都望六飞。锦里他年须报政，中天风露湿朝衣。
次韵郑有道喜王季野府判南归二首·其一
作者：陈基
朝代：明
体裁：七言律诗

故人日下拜官归，河水南来似带围。策马远游天府胜，食鱼偏爱锦江肥。蚕丛故国山犹在，望帝荒祠鸟自飞。万里欲将慈母线，芙蓉城里制春衣。
次韵郑有道喜王季野府判南归二首·其二
作者：陈基
朝代：明
体裁：七言律诗

海榴花放客南归，乔木参云总十围。绿蚁奉亲浮腊味，黄羊充馔割秋肥。恩承闽国荣三釜，心切滦都望六飞。锦里他年须报政，中天风露湿朝衣。
次韵钱伯行中秋玩月
作者：陈基
朝代：明
体裁：七言律诗

桂影婆娑白兔閒，九霄风露满江山。斗牛直上天悬近，河汉西流夜莫攀。织女机丝清浅际，姮娥宫殿有无间。坐看博望乘槎处，安得相从万里还。
次韵钱伯行江上春暮
作者：陈基
朝代：明
体裁：七言律诗

太湖之水近当门，荇叶芹芽煖正繁。不问主人还看竹，每逢邻叟为开尊。燕归王谢江边宅，犬吠朱陈柳外村。步屧春风归去晚，野童篝火候篱根。
次韵钱伯行白芙蓉
作者：陈基
朝代：明
体裁：七言律诗

帝子西游太液池，一杯秋露为君持。空令越女羞容貌，不与唐昌共本支。娅姹最怜无语处，风流全在半开时。自移长信宫中去，学得班娘淡画眉。
次韵钱伯行飞云楼小集怀王季野
作者：陈基
朝代：明
体裁：七言律诗

为惜春光一半过，如渑美酒泛金波。共知此会情偏重，独恨平生饮不多。鼓瑟欲终仍缓节，投壶才罢即高歌。却怜燕子楼中客，苏小桥边奈乐何。
江
作者：陈基
朝代：明
体裁：五言律诗

泽国长云雨，春山半有无。江源起巴蜀，地势控荆吴。客舍依鲛馆，蛮商杂贾胡。明时方利涉，吾道未乘桴。
江上客舍
作者：陈基
朝代：明
体裁：七言律诗

晓来江上雨濛濛，烟火萧条客舍中。风急最怜巢幕燕，春寒犹滞寄书鸿。纷纷洲渚鱼盐聚，历历东南贡赋通。万里乾坤一羁旅，浊醪今夕与谁同。
江亭
作者：陈基
朝代：明
体裁：五言排律

江水出峨岷，江亭俯要津。诸侯皆职贡，百粤漫风尘。恩诏传中使，遐方倚外臣。出师劳上将，入幕富嘉宾。闻道元戎死，频伤义士神。三军宜雪耻，百战莫忧身。巫峡长多雨，潇湘已暮春。鼎鱼何足制，奏凯勿逡巡。
江月楼
作者：陈基
朝代：明
体裁：七言律诗

中天楼阁郁嵯峨，良夜其如水月何。雪浪远从三峡至，露华偏傍九霄多。道人宴坐修禅观，游子登临听棹歌。曾是水晶宫里客，倚阑来此重婆娑。
泰州
作者：陈基
朝代：明
体裁：古风

吴陵古名邦，利尽扬州域。旧城虽丘墟，新城如铁石。昔为鱼盐聚，今为用武国。地经百战馀，士耻一夫敌。征人还旧乡，下马问亲戚。蹢躅慨蒿藜，徘徊认阡陌。桓桓霍将军，出入光百辟。位重言益卑，功高志弥抑。誓欲报仇雠，不肯怀第宅。人羡过家荣，惊喜争太息。白日照旌旗，闾里有颜色。皓首《太玄经》，虽勤竟何益。
海安
作者：陈基
朝代：明
体裁：古风

淮海水为利，转运有常程。积渠如积金，守防如守城。近闻渠堤坏，水决剧建瓴。我军赖神速，戮力障颓倾。旧防幸已复，新备亦宜兴。古人重举众，日费千金并。尅敌务因粮，足边资力耕。矧兹淮甸间，沃野富吴荆。草莱日加辟，馈饟岁弥增。勿使土遗力，坐令储偫赢。东南力可舒，根本计非轻。欲弘中兴业，斯事力当行。陋儒无长算，触物有深情。冉冉趋畏涂，戚戚慎宵征。
涿州
作者：陈基
朝代：明
体裁：古风

仲冬过渔阳，风日正凄厉。嗟此豪侠窟，自古称壮丽。煌煌神尧业，起自艰难际。奈何至中叶，四海皆鼎沸。良由开元主，养虎以自噬。惜哉曲江公，忠言谅何济。居人一何幸，属此承平世。耕牧畿甸门，圣泽湛汪濊。连山接神皋，旭日生爽气。独怜去国人，南征从此逝。
淮阴侯庙
作者：陈基
朝代：明
体裁：七言律诗

慷慨论兵笑沐猴，尽将生死付酂侯。手提汉鼎归真主，眼见黄旗出伪游。此日王孙归故国，何年漂母葬荒丘。英雄自古多遗恨，肠断秋风楚水流。
淮阴杂兴四首
作者：陈基
朝代：明

千里相逢淮海滨，一枝谁寄岭梅春？老来易感山阳笛，年少休轻胯下人。失侣雁如秦逐客，畏寒花似楚遗民。每过百战疮痍地，立马西风为损神。落木萧萧雁度河，西风袅袅水增波。甘罗营里秋声急，韩信城头月色多。淮市有鱼聊可食，楚山无桂不须歌。古今无限关心事，付与当年春梦婆。江左妖氛扫未清，山东豺虎又纵横。欲令斥堠收烽火，须挽天河洗甲兵。老马独嘶时北望，宾鸿相唤尽南征。腐儒愧乏匡时术，搔首风前百感生。兵火烧残百草根，人烟无复万家村。黄金莫铸忠臣骨，白马空招帝子魂。易水有情人已逝，睢阳无援事难论。何当亲斩楼兰首，仗节归朝报至尊。
淮阴杂兴四首·其一
作者：陈基
朝代：明
体裁：七言律诗

千里相逢淮海滨，一枝谁寄岭梅春？老来易感山阳笛，年少休轻胯下人。失侣雁如秦逐客，畏寒花似楚遗民。每过百战疮痍地，立马西风为损神。
淮阴杂兴四首·其三
作者：陈基
朝代：明
体裁：七言律诗

江左妖氛扫未清，山东豺虎又纵横。欲令斥堠收烽火，须挽天河洗甲兵。老马独嘶时北望，宾鸿相唤尽南征。腐儒愧乏匡时术，搔首风前百感生。
淮阴杂兴四首·其二
作者：陈基
朝代：明
体裁：七言律诗

落木萧萧雁度河，西风袅袅水增波。甘罗营里秋声急，韩信城头月色多。淮市有鱼聊可食，楚山无桂不须歌。古今无限关心事，付与当年春梦婆。
淮阴杂兴四首·其四
作者：陈基
朝代：明
体裁：七言律诗

兵火烧残百草根，人烟无复万家村。黄金莫铸忠臣骨，白马空招帝子魂。易水有情人已逝，睢阳无援事难论。何当亲斩楼兰首，仗节归朝报至尊。
渔庄
作者：陈基
朝代：明
体裁：七言律诗

何处林塘好卜邻，清江绕屋净无尘。定巢新燕浑如客，汎渚轻鸥不避人。杨柳作花香胜雪，鲈鱼上钓白于银。春风无限沧浪意，欲向汀洲赋《采蘋》。
游狼山寺三首
作者：陈基
朝代：明

天风吹上狼山顶，看见扶桑日出初。淮海北来吞两楚，江湖南去控三吴。珠宫贝阙冯夷宅，古木苍藤帝释居。为访祖龙鞭石处，拇窠履迹定何如？鲸波渺渺四无涯，阊阖天低手可排。一塔倚空凌浩劫，两潮争港撼层崖。半晴半雨龙归海，冲煖冲寒雁度淮。安得乞身依佛日，遍寻灵迹访齐谐。五峰相顾若枝撑，力障狂澜与海争。下界人居龙伯国，上方僧住梵王城。佛庖香讶山无蕨，公膳腥嫌市有蛏。王事匆匆骑马去，落花啼鸟总关情。
游狼山寺三首·其一
作者：陈基
朝代：明
体裁：七言律诗

天风吹上狼山顶，看见扶桑日出初。淮海北来吞两楚，江湖南去控三吴。珠宫贝阙冯夷宅，古木苍藤帝释居。为访祖龙鞭石处，拇窠履迹定何如？
游狼山寺三首·其三
作者：陈基
朝代：明
体裁：七言律诗

五峰相顾若枝撑，力障狂澜与海争。下界人居龙伯国，上方僧住梵王城。佛庖香讶山无蕨，公膳腥嫌市有蛏。王事匆匆骑马去，落花啼鸟总关情。
游狼山寺三首·其二
作者：陈基
朝代：明
体裁：七言律诗

鲸波渺渺四无涯，阊阖天低手可排。一塔倚空凌浩劫，两潮争港撼层崖。半晴半雨龙归海，冲煖冲寒雁度淮。安得乞身依佛日，遍寻灵迹访齐谐。
潼关
作者：陈基
朝代：明
体裁：古风

河浑浑，关崿崿，太古已来神禹凿。前车未行后车却，去马一鸣来马愕。自从虎视继龙兴，周道不复如砥平。至今惟有秦川路，千里秋风落叶声。
烂泥洪
作者：陈基
朝代：明
体裁：古风

猛虎尚可搏，蛟龙亦易屠。惟有烂泥洪，蚊虻天下无。蚊觜甚蠍螫，虻声殷雷如。壮士不敢触。触者无完肤。一齧使筋露，再齧令骨枯。牛马齧尽死，矧兹氓者躯。造物仁万类，稔此独奚需。得非庶草蕃，变化剧蚍蜉。譬如虮与虱，所贵日爬梳。否则必滋蔓，蔓草苦难图。我欲诉真宰，愤切拟包胥。上帝必震怒，下令致天诛。蓐收将中军，风伯为前驱。一鼓清八极，斯丑谅安逋。尔虻法必歼，尔洪理难潴。听氓秉耒耨，庶草悉诛锄。要令众蚋都，化为粳稻区。作贡奉明祀，庶足报锱铢。
琴川怀古
作者：陈基
朝代：明
体裁：五言律诗

揖让思虞仲，弦歌忆子游。学文须到鲁，议礼必宗周。俎豆今如此，干戈苦未休。惭非割鸡者，安敢话屠牛。
癸卯二月十一日官军发吴门
作者：陈基
朝代：明
体裁：七言律诗

去年移戍秋将半，今岁渡江春正分。晋国偏裨归宿将，汉庭旗鼓属元勋。戈船十万尽犀弩，铁骑三千皆虎贲。却笑高阳老狂客，谩凭口舌下齐军。
癸卯二月十二日常熟阻雨寄吴门分省同官
作者：陈基
朝代：明
体裁：五言律诗

一棹琴川路，频年此往还。海风寒挟雨，戍火夜连山。泽国龙分节，边城虎据关。故人南省幕，退食佩珊珊。
白头公词
作者：陈基
朝代：明
体裁：古风

杜陵三月春风煖，燕语莺啼杂弦管。落花撩乱紫骝嘶，平乐归来酒尊满。雨急风篁忽已秋，幽鸟多情亦白头。不随翡翠楼中宿，却爱鸳鸯水上游。春去秋来不知老，安乐即多忧患少。绮窗深处语言奇，付与纷纷秦吉了。
福山港口待潮
作者：陈基
朝代：明
体裁：七言律诗

吴山如画楚江平，消得孤帆半日程。潮落沙头才一尺，舟停江口复三更。时清不识风波险，世乱方知性命轻。坐拥貂裘待明发，临风空愧鲁连生。
秋怀五首
作者：陈基
朝代：明

寒暑有代谢，人事亦推移。蹉跎慨畴昔，俯仰念复兹。篱落委秋蔓，馀葩含夕姿。物化谅难穷，吾生知有涯。皎皎碧山侣，依依青桂枝。相逢恐迟暮，怅望起遐思。秋夜何迢迢，迢迢不能寐。起坐弹孤琴，写此千古意。《鸣凤》久寂寥，《猗兰》亦憔悴。往圣既莫作，后贤孰当继。独怜商山翁，去去复遐逝。空谷亦何有，紫芝聊可饵。如何末路中，亦堕留侯计。羽翼傥不成，鸿鹄将垂翅。苟可利生民，宁辞暂纡辔。区区后世名，于翁胡足记。群动夜已息，秋声适何从。仰视天宇高，微云浩无踪。明月在庭户，河汉上横从。既莫知所始，何由究其终。我独弦我琴，微风入疏桐。写作清商调，感激意无穷。昨日苦炎暑，端居厌烦渴。手短河汉高，井深辘轳折。此夕秋已清，一洗尘世热。纨扇委深笥，轻罗换疏葛。天运无停机，人生自悲悦。急景一以迁，流芳遂衰歇。洞庭生微波，明河湛初月。落叶辞故枝，惊鸿亦飘忽。为谢同心友，胡为久离别。我有一尊酒，独饮不成欢。岂无骨肉亲，悠悠隔河山。亦有平生友，合并良独难。古人千载上，世远不能攀。何如与明月，徘徊松桂间。月既知爱我，流辉照衰颜。我亦知爱月，托心同岁寒。长愿玉宇净，河汉生微澜。四海仰馀照，亲友各平安。夜夜见明月，人人无苦艰。此月不可负，此尊不可乾。天地等逆旅，流年剧惊湍。古人虽云远，其言若芝兰。举觞以和之，对月更盘桓。
秋怀五首·其一
作者：陈基
朝代：明
体裁：古风

寒暑有代谢，人事亦推移。蹉跎慨畴昔，俯仰念复兹。篱落委秋蔓，馀葩含夕姿。物化谅难穷，吾生知有涯。皎皎碧山侣，依依青桂枝。相逢恐迟暮，怅望起遐思。
秋怀五首·其三
作者：陈基
朝代：明
体裁：古风

群动夜已息，秋声适何从。仰视天宇高，微云浩无踪。明月在庭户，河汉上横从。既莫知所始，何由究其终。我独弦我琴，微风入疏桐。写作清商调，感激意无穷。
秋怀五首·其二
作者：陈基
朝代：明
体裁：古风

秋夜何迢迢，迢迢不能寐。起坐弹孤琴，写此千古意。《鸣凤》久寂寥，《猗兰》亦憔悴。往圣既莫作，后贤孰当继。独怜商山翁，去去复遐逝。空谷亦何有，紫芝聊可饵。如何末路中，亦堕留侯计。羽翼傥不成，鸿鹄将垂翅。苟可利生民，宁辞暂纡辔。区区后世名，于翁胡足记。
秋怀五首·其五
作者：陈基
朝代：明
体裁：古风

我有一尊酒，独饮不成欢。岂无骨肉亲，悠悠隔河山。亦有平生友，合并良独难。古人千载上，世远不能攀。何如与明月，徘徊松桂间。月既知爱我，流辉照衰颜。我亦知爱月，托心同岁寒。长愿玉宇净，河汉生微澜。四海仰馀照，亲友各平安。夜夜见明月，人人无苦艰。此月不可负，此尊不可乾。天地等逆旅，流年剧惊湍。古人虽云远，其言若芝兰。举觞以和之，对月更盘桓。
秋怀五首·其四
作者：陈基
朝代：明
体裁：古风

昨日苦炎暑，端居厌烦渴。手短河汉高，井深辘轳折。此夕秋已清，一洗尘世热。纨扇委深笥，轻罗换疏葛。天运无停机，人生自悲悦。急景一以迁，流芳遂衰歇。洞庭生微波，明河湛初月。落叶辞故枝，惊鸿亦飘忽。为谢同心友，胡为久离别。
秋怀六首·其二
作者：陈基
朝代：明
体裁：古风

梧桐堕金井，寒棨栖露丛。离居在万里，一夕生秋风。秋风忽已暮，离居邈何处。独寐在重帏，相从乃中路。
秋怀六首·其二
作者：陈基
朝代：明

梧桐堕金井，寒棨栖露丛。离居在万里，一夕生秋风。秋风忽已暮，离居邈何处。独寐在重帏，相从乃中路。秋水不可涉，美人安得从。眷彼芙蓉花，盈盈秋水中。非无舟与楫，所畏蛟与龙。临流不能采，零落委芳丛。
秋怀六首·其四
作者：陈基
朝代：明
体裁：古风

秋水不可涉，美人安得从。眷彼芙蓉花，盈盈秋水中。非无舟与楫，所畏蛟与龙。临流不能采，零落委芳丛。
秋怀奉寄玉山主人
作者：陈基
朝代：明
体裁：七言律诗

江上秋阴十日多，思君不见奈愁何。风高泽国来鸿雁，雨入汀洲落芰荷。公子文章裁瑞锦，佳人衣袖剪轻罗。画船亦欲溪头去，听唱花间缓缓歌。
秋日杂兴三首
作者：陈基
朝代：明

弹铗归来叹薄游，西风吹老黑貂裘。裁诗见慰惭钱起，扫榻相延愧隐侯。拟学楚人归种橘，虚劳蜀客望牵牛。五湖烟景依然在，还许扁舟伴白鸥。关山摇落雁飞迟，江汉飘零有所思。倦客自怜苏季子，故人谁问介之推。露催络纬窗间织，风缉蟏蛸户外丝。独荷慈亲念游子，倚门日日数归期。明河如练月娟娟，坐对清光只自怜。夜久不知沾白露，梦回犹记到钧天。汝南遗老推黄宪，海内诸公忆郑虔。万里归来无寸补，论交惭愧到忘年。
秋日杂兴三首·其一
作者：陈基
朝代：明
体裁：七言律诗

弹铗归来叹薄游，西风吹老黑貂裘。裁诗见慰惭钱起，扫榻相延愧隐侯。拟学楚人归种橘，虚劳蜀客望牵牛。五湖烟景依然在，还许扁舟伴白鸥。
秋日杂兴三首·其三
作者：陈基
朝代：明
体裁：七言律诗

明河如练月娟娟，坐对清光只自怜。夜久不知沾白露，梦回犹记到钧天。汝南遗老推黄宪，海内诸公忆郑虔。万里归来无寸补，论交惭愧到忘年。
秋日杂兴三首·其二
作者：陈基
朝代：明
体裁：七言律诗

关山摇落雁飞迟，江汉飘零有所思。倦客自怜苏季子，故人谁问介之推。露催络纬窗间织，风缉蟏蛸户外丝。独荷慈亲念游子，倚门日日数归期。
笠泽有怀
作者：陈基
朝代：明
体裁：七言律诗

碧梧翠竹郁参差，艾纳流薰绣幕垂。璚管隔花闻度曲，画屏烧烛看围棋。坐延太乙青藜杖，倒著山公白接䍦。何日扁舟还荡桨，为判同醉习家池。
简郑山人
作者：陈基
朝代：明
体裁：七言律诗

国士文章海内传，丘园风雨故依然。空闻太守延徐稚，犹喜诸生礼郑玄。官树莺啼初系马，讲堂雀下或衔鳣。广文方筑招贤馆，肯使先生老一毡。
织锦图
作者：陈基
朝代：明
体裁：古风

佳人织锦深闺里，恨入东风泪痕紫。三年辛苦织回文，化作鸳鸯戏秋水。秋水悠悠人未归，鸳鸯两两弄晴晖。料应花发长安夜，不见闺中肠断时。
织锦篇
作者：陈基
朝代：明
体裁：古风

络纬秋啼金井根，佳人当窗织凤麟。流云拂拭春无痕，顷刻化作鸳鸯文。银汉含风星斗摇，虚空迸出黄盘雕。为君裁作宫锦袍，夺得当年卢肇幖。妾家本住牵牛渚，与君误结同心缕。人间怪多离别苦，梦落阳台不成雨。肠断无心为君织，向君抛却支机石。何时头戴莲花巾，相伴双成礼白云。
绿波亭
作者：陈基
朝代：明
体裁：七言律诗

眼明忽见此亭新，公子诗成思入神。坐爱碧波千顷绿，梦回芳草一池春。每倾鹦鹉留佳客，欲采芙蓉寄远人。燕子不来秋已暮，倚阑无语独逡巡。
群珠碎伤吴帅潘元绍众妾作
作者：陈基
朝代：明

绣纹刺绮春纤长，兰膏？鬓琼肌香。芳年艳质媚花月，三三两两红鸳鸯。翠靴踏云云帖妥，海棠露湿胭脂朵。冶情纷作蝶恋春，新曲从翻《玉连琐》。画堂银烛天沈沈，扬眉一笑轻千金。明珠买得绿珠心，欲挥鱼肠扫妖彗。主君勿疑心似醉，一宵痛击群珠碎。门前铁骑嘶寒风，奇勋解使归元戎。
群珠碎伤吴帅潘元绍众妾作
作者：陈基
朝代：明
体裁：古风

绣纹刺绮春纤长，兰膏�鬓琼肌香。芳年艳质媚花月，三三两两红鸳鸯。翠靴踏云云帖妥，海棠露湿胭脂朵。冶情纷作蝶恋春，新曲从翻《玉连琐》。画堂银烛天沈沈，扬眉一笑轻千金。明珠买得绿珠心，欲挥鱼肠扫妖彗。主君勿疑心似醉，一宵痛击群珠碎。门前铁骑嘶寒风，奇勋解使归元戎。
自淮安使江南舟次通州寄同幕诸公
作者：陈基
朝代：明
体裁：七言律诗

频年共入嫖姚幕，此日先乘使者舟。海色晓迎龙虎节，天光寒动鹔鹴裘。山川咫尺分吴楚，河汉寻常近斗牛。南锁堰头官柳树，春风相约系骅骝。
舟中看虞山有感
作者：陈基
朝代：明
体裁：七言律诗

一望虞山一怅然，楚公曾此将楼船。间关百战捐躯地，慷慨孤忠骂寇年。填海欲衔精卫石，驱狼愿假祖龙鞭。至今父老犹垂泪，花落春城泣杜鹃。
蓼花雪姑图
作者：陈基
朝代：明
体裁：七言绝句

红蓼花开水满洲，西风吹梦总成秋。衔泥不及三春燕，两两巢君翡翠楼。
裁衣曲
作者：陈基
朝代：明
体裁：古风

殷勤织纨绮，寸寸成文理。裁作远人衣，缝缝不敢迟。裁衣不怕剪刀寒，寄远唯忧行路难。临裁更忆身长短，只恐边城衣带缓。银灯照壁忽垂花，万一衣成人到家。
谢从义参军自京师还言中书危参政见问且讶无书因述诗寄谢
作者：陈基
朝代：明
体裁：古风

参军过我夷白庵，为言廊庙高岩岩。故人谁为国柱石，临川先生危大参。猥蒙问及且见讶，十载尺书无一缄。忆昔相从客燕赵，削去崖岸无猜嫌。辱陪五更佐三老，劝讲《六经》陈二南。御史不容丞相忌，司隶侧目宫臣谗。脱身党籍走吴楚，托迹丘园求孔聃。孰令展禽三见黜，自分嵇康七不堪。平生不解带刀剑，晚岁强使閒韬钤。髀销怕骑将军马，面皱羞著从事衫。折冲师旅非夙习，奔走戎行真可惭。危言重畏速官谤，微禄不逮供亲甘。慰情屡抱鞶丝女，与国未办添丁男。胡为长年在道路，席不暇煖突不黔。几回乞身向藩省，未许曝背归茅檐。终当投覈谢僚友，径去结屋依山岚。鄙夫出处盖如此，为报先生聊口占。先生事业则异是，论道经邦民具瞻。早令四海偃兵甲，尽遣百姓趋农蚕。时和岁丰我所愿，功成身退公当谙。他年若访赤松子，一笑相逢掀紫髯。
谢村
作者：陈基
朝代：明
体裁：五言律诗

舟行谢村路，却访义桥营。妖骨埋荒草，秋风洗复腥。青山不改色，红树远含情。当日闻风鹤，俱疑是晋兵。
贞女慎行露
作者：陈基
朝代：明
体裁：古风

贞女慎行露，君子戒履霜。岁暮怀百忧，离居增慨慷。方舟岂无楫，河水亦可杭。临流不能度，伫立以徬徨。
赋杨花
作者：陈基
朝代：明
体裁：七言律诗

巷南巷北昼冥冥，摇荡春风未肯停。薄命不禁巫峡雨，前身曾化楚江萍。已于谢女诗中见，更向刘郎曲里听。肠断不堪回首处，并人飞过短长亭。
赠新仲铭禅师
作者：陈基
朝代：明
体裁：七言律诗

我爱水西新仲铭，道空诸友说无生。出城看客意最古，把笔赋诗才更清。杜若洲边春欲莫，鸳鸯湖上雨初晴。十载间关重相见，深杯宁惜为君倾。
轘辕
作者：陈基
朝代：明
体裁：七言律诗

远游重到洛阳城，又向登封道上行。路入轘辕秋更险，云收太室雨初晴。千重灌木漫山碧，百道飞泉绕涧鸣。欲访巢由渺何许，空馀颍水照人清。
边城曲
作者：陈基
朝代：明
体裁：古风

莫启匣中镜，怕见头上雪。莫放弦上箭，怕射边城月。边城月阙还再圆，头上发白何由玄。君不见自古边城有馀乐，夜月联诗昼棋槊。至今月照郾城头，相国功名齐斗牛。
述老妪语
作者：陈基
朝代：明
体裁：古风

岁暮涉淮海，不辞行路难。从军岂不乐，即事每长叹。老妪八十馀，日晡未朝餐。自云遭乱离，零落途路间。岂无子与孙。充军皆不还。男战陷贼垒，孙存隔河山。数月无消息，安能顾饥寒。语毕双泪垂，使我心悲酸。上天未悔祸，豺虎方搆患。近闻山东变，世路复多端。悠悠颠沛人，何时即平安。
送侄让从军武安
作者：陈基
朝代：明
体裁：五言律诗

送尔徐州去，秋风几日程。水通彭子国，山拥楚王城。虎帐氍毹煖，犀船五两轻。从军古云乐，今我不胜情。
送侄让还吴
作者：陈基
朝代：明
体裁：古风

西风萧萧鸿雁鸣，行子悠悠随旆旌。百年衣食仰奔走，四海甲兵纷战争。猥将笔札事卿相，叨备戎行陪俊英。军中草檄吾何有，马上操觚汝所能。人称阿买八分好，我爱永兴戈法精。吾女咿嚘学言语，汝儿读书知姓名。中年窃禄正为此，使有石田归力耕。汝今还家我羁旅，各劝加餐调寝兴。升堂再拜谒从母，儿妹踉跄欣走迎。扁舟石湖上先陇，霜露既降草木零。丁宁为我戒樵牧，慎勿剪伤松柏青。我欲还山结茅屋，五岳逍遥期向平。乞身时宰若未许，南望白云劳我情。
送君当远涉
作者：陈基
朝代：明
体裁：古风

送君当远涉，兰舟桂为楫。君去不思家，妾梦长相接。采莲将遗君，采花不采叶。妾貌不如花，君心不如妾。
送庸田司宝惟善经历
作者：陈基
朝代：明
体裁：五言律诗

籍甚中朝彦，翩然万里情。礼从莲幕重，诗到水曹清。未雪辞吴会，先春入蓟城。殷勤黄阁老，能不问苍生。
送李景先录判
作者：陈基
朝代：明
体裁：古风

阊门柳枝短，君行不可缓。赠君不折杨柳枝，劝君饮此金屈卮。丈夫将身誓许国，安用当歌伤别为。青丝络控黄金勒，游宦鄱阳山水国。何处春风最忆君，琵琶洲上蘼芜碧。
送范德煇赴缙云教谕兼简高则诚
作者：陈基
朝代：明
体裁：七言律诗

不逐扁舟泛五湖，一官迢递缙云墟。遗民世守轩辕鼎，博士家传魏国书。夜月定闻邻县鹤，秋风莫忆故乡鱼。到州为谢高书记，日日相思赋索居。
送谢参军十八韵
作者：陈基
朝代：明
体裁：五言排律

帷幄抡材日，君侯许国年。三吴修职贡，六合倚蕃宣。绛灌功难并，龚黄政独贤。金汤新设险，琴瑟重张弦。借寇心虽切，安刘策最全。肯甘周顗泣，勇著祖生鞭。杀气连区夏，妖氛亘海壖。丹心期捧日，赤手欲擎天。绿爱苏堤柳，红依庾幕莲。此行真特达，临别更留连。夜蹙西湖席，春回震泽船。轻风吹解缆，落日惨离筵。浩荡十年客，衰迟百虑牵。眼青惭阮籍，头白事孙坚。迹忝枢机近，恩沾雨露偏。委身同草莽，报主乏埃涓。知己青云上，忘形太古前。愿君容一壑，随分老林泉。
送高元善太守赴任杭州
作者：陈基
朝代：明
体裁：古风

高侯别我钱塘去，雨暗江城秋欲暮。忆从倾盖楚公门，握手论交如有素。羡君家世为牧守，出典方州人爱慕。楚公宾客君最先，日把诗书佐神武。折冲师旅文字间，饮马长江竟飞渡。戏下三军皆虎勇，幕中一掾惊鸾翥。开口澜翻说刘项，抵掌纵横论迁固。我时落魄大布衣，公亦招徕俾驰骛。西枢上马常并辔，南省闻鸡复联步。我曾记侯松云巢，侯亦醉我芙蓉署。交情过辱如兄弟，话别愁闻戒徒御。南风九月无秋声，积雨三吴霭氛雾。侯乘高车驾五马，方面公卿加礼数。钱塘兵革嗟屡经，民社诛求尚无度。省中郎署尽知己，左右枢机当要路。虽云势分有上下，若语同寅实亲故。古来太守二千石，今则藩翰深倚注。东南所重在保障，丝茧区区何足务。曲令市井复承平，莫遣湖山废游豫。为谢分垣马左司，使便无令惜书疏。
通州
作者：陈基
朝代：明
体裁：古风

渡江潮始平，入港涛已落。泊舟狼山下，远望通州郭。前行二舍馀，四野何漠漠。近郭三五家，惨澹带藜藿。到州日亭午，馀暑秋更虐。市井复喧嚣，民风杂南朔。地虽江海裔，俗有鱼盐乐。如何墟里间，生事复萧索。原隰废不治，城邑靳可托。良由兵兴久，羽檄日交错。水陆飞刍粟，舟车互联络。生者负戈矛，死者弃沟壑。虽有老弱存，不足躬钱镈。我军实王师，耕战宜并作。惟仁能养民，惟善能去恶。上官非不明，下吏或罔觉。每观理乱原，愧乏匡济略。抚事一兴慨，悲风动寥廓。
遣怀
作者：陈基
朝代：明
体裁：七言律诗

策杖江皋每独行，园林二月未闻莺。红尘陌上应千尺，白发春来又几茎。自分才疏甘屏迹，久判人弃任浮萍。汉庭亦有中常侍，安得才如马长卿。
阚乡驿用故翰林宋显夫韵
作者：陈基
朝代：明
体裁：五言律诗

为问西来使，长安去几何？檄书飞僰道，征戍动交河。鹦鹉承恩旧，葡萄入贡多。平生二鸟赋，感慨未能磨。
阜城
作者：陈基
朝代：明
体裁：古风

忆昔日下归，已甘栖遁迹。胡为负初志，三岁四行役。我马不及秣，我仆不遑息。荏苒岁月暮，展转忧患逼。朝行过阜城，原野霜露白。一身如鸿毛，苦厌天地窄。
陆氏别业
作者：陈基
朝代：明
体裁：七言律诗

窈窕西池一径通，赤阑如画倚晴空。风微燕雀飞尘外，日皎龟鱼在镜中。入谷谩誇盘往复，卜邻宜住瀼西东。绿阴满地新荷发，犹胜开樽劝碧筒。
陈湖秋汎
作者：陈基
朝代：明
体裁：七言律诗

平湖秋色晓苍苍，鼓枻声传浦溆凉。鸿雁欲来天拍水，蒹葭初老露为霜。菊荒甫里人何在，鲈入松江兴转长。不用临流重怀古，苇花菱叶满沧浪。
青丝络马头送李彦章
作者：陈基
朝代：明
体裁：乐府曲辞

青丝络马头，游宦古苏州，苏州城东万斛舟。前年运米直沽口，送别江头折杨柳。承恩头插上阳花，锡宴尊倾光禄酒。江上今年杨柳黄，辟书千里有辉光。勇骑阃外将军马，饱食闽中荔子浆。闽中女儿歌白苧，把酒劝君起为舞。将军好文不好武，自古闽中称乐土。
题倪元镇画
作者：陈基
朝代：明
体裁：七言绝句

西池亭馆带芙蓉，云水苍茫一万重。此日画图看不足，满帘秋雨梦吴淞。
题徽庙马麟梅
作者：陈基
朝代：明
体裁：七言绝句

内家春色少人知，玉蕊冰蕤看转宜。说与宫中小儿女，画楼琼琯莫轻吹。
题杏花斗鹊
作者：陈基
朝代：明
体裁：古风

尔鹊莫逐朝飞雉，双雌争雄俱斗死。尔鹊莫逐营巢燕，吴宫失火难相见。饮啄不离碧山阿，栖止还依嘉树柯。王孙纵有黄金弹，红杏花间奈尔何。
题柯学士画竹
作者：陈基
朝代：明
体裁：七言绝句

群玉仙人佩水苍，金茎分露服琳琅。曾将天上昭华琯，吹作飞龙奉玉皇。
题水殿纳凉图
作者：陈基
朝代：明
体裁：七言绝句

白苧衣裳懒自裁，手摇罗扇此徘徊。水晶宫殿凉风少，欲劝君王筑露台。
题玉山草堂
作者：陈基
朝代：明
体裁：七言律诗

隐居家住玉山阿，新制茅堂接薜萝。翡翠飞来春雨歇，麝香眠处落花多。《竹枝》已听巴人调，桂树仍闻楚客歌。明日扁舟入青浦，不堪离思隔沧波。
题画
作者：陈基
朝代：明
体裁：古风

连山高高上无极，仰视青天不盈尺。俯览可以穷九域。我疑山灵应上诉，帝遣夸娥运神力。又疑蓬莱脱左股，万里飞来倚空碧。乾坤一色云冥冥，急霰始集雪又零。依依度桥者谁子，隐隐操舟如送迎。万壑千岩深且窈，两两相将事幽讨。若非淮南访八公，定是匡庐寻五老。意匠经营妙入神，披图烂熳皆天真。人间何处有此境，我欲从之一问津。
题管夫人竹
作者：陈基
朝代：明
体裁：七言绝句

绮窗春影绿婆娑，梦作轻云覆碧波。日暮是谁调锦瑟，一江烟雨泣湘娥。
题葛仙翁移家图
作者：陈基
朝代：明
体裁：七言绝句

是处青山可鍊丹，问君拔宅向何山。纵令儿女恩情重，鸡犬何心不肯还。
题赵魏公墨竹
作者：陈基
朝代：明
体裁：古风

魏公仙者徒，清风动千古。梦断江南春，飘飘游帝所。钧天张乐如洞庭，十二参差鸾凤鸣。归来记得当时曲，写作《湘灵鼓瑟》声。高秋素壁含萧飒，彷佛凉风起阊阖。满天明月浸沤波，岁晏怀人霜露多。
鸡凫行
作者：陈基
朝代：明
体裁：古风

鸡与凫，皆鷇育。凫爱水游鸡爱陆。凫昔未辨雌与雄，母不顾之鸡为伏。鸡渴不饮饥不啄，以腹抱凫谁敢触。凫脱鷇，鸡鼓翼。日日庭中求黍稷，啄啄呼凫使之食。凫羽日䙰褷，一朝下水不顾鸡。鸡在岸，凫在水，赋性本殊徒尔耳。鸡知为母不知凫，恨不随波共生死。
鸿雁篇
作者：陈基
朝代：明
体裁：古风

鸿雁双双度雁门，相呼相唤不离群。昼衔芦藋防矰缴，夜宿关河同梦魂。稻粱既足江南阔，秋水增波叶微脱。洞庭湖畔卧云沙，彭蠡矶头弄烟月。一朝无事忽相违，一向东飞一向西。西飞眇眇秦山曲，东去悠悠沧海湄。秦山沧海遥相望，顾影徘徊各惆怅。山有猩鼯与网罗，水有蛟鼍与风浪。回头却恨不同栖，辛苦皆因独自飞。不问天南与天北，何时相见得同归。
龙桥妇
作者：陈基
朝代：明
体裁：古风

婉娈龙桥妇，空闺何恻恻。夫婿弱冠馀，南征死锋镝。但见邻人归，不知夫踪迹。委身奉舅姑，誓志如金石。朝采陌上桑，暮向窗间织。织成锦回文，无处寄消息。织成双鸳鸯，无复合欢夕。何如织缣素，裁剪信刀尺。为舅作衣裳，为姑为饮食。
久雨述怀
作者：陈堂
朝代：明

新秋宜爽气，一雨浃连霄。蒙雾垂天黑，阴风蔽日飘。书蒸生蠹湿，檐溜使魂销。萧瑟嫌衣薄，空濛觉日摇。出门愁马滑，策杖带泥浇。翻似倾盆下，强如倒峡遥。游鱼沉水际，征雁避山椒。萤火明为暗，蛙声静里嚣。直愁禾忝没，那得雨赐调。潦过农夫泣，时穷物力凋。公家催国赋，田野坐氛妖。海涨蛟螭出，岩深虎豹骄。何因扶日上，庶使太阳昭。
二月久雨简邻父
作者：陈堂
朝代：明

浃月多阴雨，花愁不似春。况无新燕至，似厌主人贫。车马嗟岐路，江山羡隐沦。相期聊一醉，长作瀼西邻。小有蔷薇洞，邻沽酒更多。最怜花作态，不分鸟能歌。水际桃源路，山阴道士鹅。临池如可咏，莫厌客重过。
二月久雨简邻父·其一
作者：陈堂
朝代：明

浃月多阴雨，花愁不似春。况无新燕至，似厌主人贫。车马嗟岐路，江山羡隐沦。相期聊一醉，长作瀼西邻。
二月久雨简邻父·其二
作者：陈堂
朝代：明

小有蔷薇洞，邻沽酒更多。最怜花作态，不分鸟能歌。水际桃源路，山阴道士鹅。临池如可咏，莫厌客重过。
云谷书院谒白沙先生祠
作者：陈堂
朝代：明

嵂屼千盘石磴通，诸峰蓊郁白云丛。两崖泉响传空谷，万壑松涛度晚风。台上有碑封茂草，桥边流水断残虹。凭阑岂为悲秋色，仰止高山思不穷。
五羊秋色图
作者：陈堂
朝代：明

五羊化石自何年，南粤山川思眇然。楼阁参差天外见，舳舻飘忽镜中悬。尧封禹贡风云迥，瑶草琪花日月偏。况有芙蓉秋自好，采芳谁为到江边。
人日晓起
作者：陈堂
朝代：明

柳芽微露绿将匀，睡起东窗物色新。双蝶梦回身是客，七蓂开处日为人。门阑剪绿争谁胜，岭海晞旸总是春。跨马出郊时远眺，将因杯酒问花神。
冬日访唐寅仲青门隐居
作者：陈堂
朝代：明

薜萝为径竹为门，蓊郁纡回自一村。帘幕遥开千里色，烟霞晴绕万山攒。松涛风扫惊逾响，鸟雀寒深寂不喧。幽意独超尘世外，相看宾主共忘言。
初秋社中诸丈过浮邱别墅
作者：陈堂
朝代：明

梧桐一叶忽惊秋，漫有高人事远游。本为薜萝成吏隐，岂缘车马重林邱。开尊不厌平原酒，倚槛常看剡曲舟。犹幸圣明容懒散，白云相对日悠悠。
南园五先生
作者：陈堂
朝代：明

西庵容观最飘逸，奏对高皇称第一。罢归田里恣云林，行酒赋诗传彩笔。听雨先生亦名流，不乐枢要轻王侯。二载辞官士林羡，譬如千仞翔凤谁能俦。雪篷听雪有真趣，自诧奇音宫徵具。放怀天地兴陶陶，一轩自适安其素。洛阳长史倦游客，潜心伊洛空冥莫。亦有临轩植二松，笑与渊明同粹白。嗟哉五先生，性行何踽踽。南园结社时，意气扬千古。千古词赋争豪雄，文光直射斗牛宫。谈诗三百薄汉魏，使人至今凛凛淩清风。我生二百馀年后，南国踪迹能继否。招隐浮邱十数公，斗酒篇诗莫须有。莫须有，兴转豪。一饮三百石，醉洒千钧毫。人生欢会贵知己，何必高牙大纛鸣慅慅。
坡山
作者：陈堂
朝代：明

五仙骑石化为羊，洞里烟霞出上方。地迥有天藏石室，云深何处觅丹房。鲸音缥缈惊寒梦，羽客逍遥入醉乡。炉篆千年应不灭，莫令轻作少年场。
寄题梁伯遐溪山真隐
作者：陈堂
朝代：明

缓步青藜杖，行吟白雪歌。开轩烟树渺，入座暮云多。煮石频看鼎，贪棋欲烂柯。桃源如可问，吾且一相过。
寿黄愚任明府八十一
作者：陈堂
朝代：明

壮日风云忆共艭，雄心迟暮未曾降。百年交谊谁同调，一曲梅花祇共腔。仙箓新传青鸟使，吴侬旧识碧油幢。只今吏隐成霜鬓，岁岁惟应倒玉缸。
小金山别宪长用前韵
作者：陈堂
朝代：明

相送灵洲百尺台，苏公犹自更重来。才名并有西京赋，法从今看北极回。坐久青尊人共醉，山深红叶绣如堆。凭高已厌悲秋客，何况离亭去鹢催。郁水迢迢秋自好，那堪怆别忆同游。识韩自愧非无日，借寇宁知不暂留。潦倒尊前难判袂，踟蹰江上欲停舟。重来更为东人计，早入明光一借筹。
小金山别宪长用前韵·其一
作者：陈堂
朝代：明

相送灵洲百尺台，苏公犹自更重来。才名并有西京赋，法从今看北极回。坐久青尊人共醉，山深红叶绣如堆。凭高已厌悲秋客，何况离亭去鹢催。
小金山别宪长用前韵·其二
作者：陈堂
朝代：明

郁水迢迢秋自好，那堪怆别忆同游。识韩自愧非无日，借寇宁知不暂留。潦倒尊前难判袂，踟蹰江上欲停舟。重来更为东人计，早入明光一借筹。
度庾岭谒张文献公祠
作者：陈堂
朝代：明

百粤山川大庾开，车书玉帛自东来。谁将禹凿通尧域，故遣重关逼上台。一代勋劳天地老，千秋献纳古今才。差将薄劣瞻祠宇，不尽松风万壑哀。
望匡庐山
作者：陈堂
朝代：明

匡庐万仞出芙蓉，犹似岧峣泰华峰。古刹有碑苍藓合，天池无路白云封。空闻缥缈仙踪远，岂为登临野兴慵。愿得他年禽庆约，扶筇采药日相从。
樵山
作者：陈堂
朝代：明

碧山古寺飞霞处，谁敞楼台袅薜萝。一径云深龙卧稳，两崖花落鸟声多。青天岚涌层层树，白昼风生滟滟波。笑倚危栏一回首，淡烟芳草思如何。
泛舟过陈参军别业
作者：陈堂
朝代：明

山城当睥睨，水上涌楼台。乳燕穿帘入，新筵逐浪开。花明青眼客，日落紫霞杯。兴剧娇歌发，无劳棹鼓催。
浮邱社怀赵太史
作者：陈堂
朝代：明

坐向江头拥翠微，美人天上隔音徽。曾于海国劳轩盖，犹自东人颂衮衣。洞入朱明蓬岛在，名高大雅和歌稀。故山亦有同林鸟，不共翱翔帝里飞。
海珠送别王少参升任贵州宪副
作者：陈堂
朝代：明

一自分携别旧京，中间消息断鸿声。锦江正忆同看剑，珠海翻为独送行。岭外棠阴云已合，天涯铜柱月常明。圣朝勋业今犹古，肯向王孙怨草生。
海珠送董都阃
作者：陈堂
朝代：明

将军三十已登坛，英妙承恩众所欢。粤海楼船开瘴疠，中朝新命出金銮。横戈万里旌旗闪，拔剑三杯气色寒。此日升平何以报，明时知有寸心丹。
游东林寺
作者：陈堂
朝代：明

漫对匡庐紫翠中，幽栖聊与古人同。千年芳躅惟陶令，三笑何年是远公。池上白莲尘不染，坛边玉井净如空。虎溪莫种桃千树，恐有渔人路渐通。
游朝汉台
作者：陈堂
朝代：明

清赏非夙期，胜游恣欢逸。为与高人俱，畅适情非一。秋风飒然来，万木气萧瑟。乃陟越城头，扪萝攀崒嵂。朝汉荒台高，一览众山出。白云冉冉生，群飞鸟去疾。回望沧海东，朝宗水潏潏。尉佗恋阙心，千载如皎日。举头见长安，惭余驽马质。十年伏枥间，俯首谁矜恤。何当假云衢，千里同超轶。
灵洲山
作者：陈堂
朝代：明

迢迢郁水远中流，屹立孤峰起鹭洲。两岸烟村浮下界，几重云树隔危楼。渔歌夜度清霄月，僧罄时闻碧汉秋。白发归来吾亦老，好将卜筑借菟裘。
病起
作者：陈堂
朝代：明

两月郊居便，凌晨病始瘳。已拚人共弃，惟与药相投。身外馀三径，床头隐百忧。何时可婚嫁，长与尚平游。
白云山
作者：陈堂
朝代：明

为问仙踪事有无，寻幽岩岫亦清都。台空不见千年鹤，涧冷犹存九节蒲。物外江山浮世界，云间丹灶乱蘼芜。无才正欲从仙隐，落日踟蹰听鹧鸪。
白云岩瀑布
作者：陈堂
朝代：明

天开㠎嶪结层岩，岩瀑砰磅石削巉。坐上风雷通昼夜，尊前烟雨湿衣衫。银河倒落飞如练，白雪酣歌兴不凡。酒罢津头寻去棹，轻风摇飏送归帆。
百粤吟
作者：陈堂
朝代：明

粤王台上气萧萧，万木惊秋景寂寥。马首凭陵伤苜蓿，鹊巢栖断怨鸱鸮。笳声月落心如折，雁字风高影欲摇。野老临江空怅望，乘槎欲泛海边潮。遥从南徼溯中原，玉帛车书统至尊。东去罗浮红日近，北瞻庾岭紫云屯。越裳重译周官在，横海楼船漠主恩。不分芙蓉秋亦老，物华凋敝可推论。
百粤吟·其一
作者：陈堂
朝代：明

粤王台上气萧萧，万木惊秋景寂寥。马首凭陵伤苜蓿，鹊巢栖断怨鸱鸮。笳声月落心如折，雁字风高影欲摇。野老临江空怅望，乘槎欲泛海边潮。
百粤吟·其二
作者：陈堂
朝代：明

遥从南徼溯中原，玉帛车书统至尊。东去罗浮红日近，北瞻庾岭紫云屯。越裳重译周官在，横海楼船漠主恩。不分芙蓉秋亦老，物华凋敝可推论。
秋日登浮邱台
作者：陈堂
朝代：明

浮邱山上有高台，扫石酣歌坐绿苔。岂为悲秋同作客，祇缘探胜共衔杯。孤亭丹井清相映，黄鹤仙翁去不回。一叶风涛云外起，却疑笙籁自天来。
秋日顾直指招饮镇海楼
作者：陈堂
朝代：明

飞楼百尺白云停，太史曾占有使星。柏院风清消暑气，香醪杯绿泛沧溟。屏开叠嶂芙蓉出，暮霭丛林罨画青。骢马到来山岳动，越裳何处不来庭。
竞渡曲
作者：陈堂
朝代：明

一望飞凫斗水军，满天风雨隔江闻。雷声霹雳神鱼跃，化作双龙起夕曛。木兰舟渡采莲歌，粉黛娥眉奈乐何。水映杨花娇欲舞，尊前飞雪落清波。乘风破浪一身轻，红帕缠头耀日明。绿水清娇罗绮色，棹歌遥应管弦声。
竞渡曲·其一
作者：陈堂
朝代：明

一望飞凫斗水军，满天风雨隔江闻。雷声霹雳神鱼跃，化作双龙起夕曛。
竞渡曲·其三
作者：陈堂
朝代：明

乘风破浪一身轻，红帕缠头耀日明。绿水清娇罗绮色，棹歌遥应管弦声。
竞渡曲·其二
作者：陈堂
朝代：明

木兰舟渡采莲歌，粉黛娥眉奈乐何。水映杨花娇欲舞，尊前飞雪落清波。
端阳杂咏
作者：陈堂
朝代：明

系臂相沿五色丝，浴兰采术亦何为。早知续命家家寿，何必山中茹紫芝。斗草同欢似戏场，含娇敛笑竞群芳。临风岂有梅花笛，吹落蛾眉点额妆。疏柳鸣蜩缥缈闻，因思此日祀陈君。苍梧太守今何在，满目风尘扫白云。遗俗相传蜥蜴空，岂因希宠日当熊。翻疑飞燕多相妒，故遣长门捕守宫。能言鹦鹉事应非，鸲鹆那堪学语归。从此不需劳剪舌，恐令禽鸟解人机。
端阳杂咏·其一
作者：陈堂
朝代：明

系臂相沿五色丝，浴兰采术亦何为。早知续命家家寿，何必山中茹紫芝。
端阳杂咏·其三
作者：陈堂
朝代：明

疏柳鸣蜩缥缈闻，因思此日祀陈君。苍梧太守今何在，满目风尘扫白云。
端阳杂咏·其二
作者：陈堂
朝代：明

斗草同欢似戏场，含娇敛笑竞群芳。临风岂有梅花笛，吹落蛾眉点额妆。
端阳杂咏·其五
作者：陈堂
朝代：明

能言鹦鹉事应非，鸲鹆那堪学语归。从此不需劳剪舌，恐令禽鸟解人机。
端阳杂咏·其四
作者：陈堂
朝代：明

遗俗相传蜥蜴空，岂因希宠日当熊。翻疑飞燕多相妒，故遣长门捕守宫。
访浮邱用赵太史韵
作者：陈堂
朝代：明

浮邱佳气郁葱葱，中有林塘四望通。野色苍茫苔径小，秋声摇落玉壶空。平生吏隐惭金马，此日蓬莱想葛翁。回首罗浮天咫尺，白云何处托飞鸿。相逢休暇采芙蓉，因识仙人杖履踪。寂寞祇缘沧海变，蘼芜犹自白云封。松声十里疑笙籁，月色千门起暮钟。一自飞凫天上去，空馀芳草绿茸茸。
访浮邱用赵太史韵·其一
作者：陈堂
朝代：明

浮邱佳气郁葱葱，中有林塘四望通。野色苍茫苔径小，秋声摇落玉壶空。平生吏隐惭金马，此日蓬莱想葛翁。回首罗浮天咫尺，白云何处托飞鸿。
访浮邱用赵太史韵·其二
作者：陈堂
朝代：明

相逢休暇采芙蓉，因识仙人杖履踪。寂寞祇缘沧海变，蘼芜犹自白云封。松声十里疑笙籁，月色千门起暮钟。一自飞凫天上去，空馀芳草绿茸茸。
读蜀志
作者：陈堂
朝代：明

空名误胁上楼船，五百遗金已尽捐。逆党罗才成网罟，蛾眉殃妒失英贤。孤臣岂意投荒裔，千古堪怜是谪仙。史有阙文谁为补，令人呜咽夜郎年。
谒李忠简公祠
作者：陈堂
朝代：明

文溪祠下水如天，四面波光照几筵。屹立中流成砥柱，遗风千载肃官联。萍蘩不尽英贤泪，献纳犹存琬琰编。出处如公谁得似，莫邪干将事空传。
过蒲涧和苏文忠韵
作者：陈堂
朝代：明

采蒲乘逸兴，因过涧边泉。杯映霞为色，波摇水在天。荒台空有字，古刹不闻禅。酒尽青山暮，酣歌客亦仙。
送何侍御出使三吴
作者：陈堂
朝代：明

五花骢马下三吴，拥盖褰帷夹道呼。击隼霜横淩白日，射雕风急落平芜。简书尺一丝纶重，驿路皇华剑履趋。四海只今渔猎尽，凭君鸣凤在高梧。
送周少参入贺便道省觐祖母及二尊人
作者：陈堂
朝代：明

使君拥传入熙朝，驷马因过万里桥。双阙望遥红日迥，太行家近白云遥。庭闱三寿南山老，金鉴千秋北斗杓。移孝为忠应自许，可谁攀附上青霄。
送袁大参之任海北
作者：陈堂
朝代：明

匹马萧萧出海邦，轻裘缓带碧油幢。望悬合浦人千里，歌彻骊驹笛一腔。方岳诸侯谁是长，文章国士已无双。凭君保障消残垒，不必谈兵筑受降。
送袁宪副备兵贵竹
作者：陈堂
朝代：明

王师十万独征西，借箸凭君静鼓鼙。剑划五溪山月小，寒生三尺暮云低。蛮夷魄夺旄头落，魍魉愁惊马首嘶。回望九重天阙近，拟将铭勒报金泥。
送黄肖源宪副之滇南兼怀陈毓台中丞
作者：陈堂
朝代：明

使君矫矫入滇南，万里褰帷拥驷骖。金马山城千叠嶂，昆明池水百花潭。去时杨柳逢春色，到日风霜扫夕岚。幕府过从如问讯，为言头白不胜簪。
道中闻三极殿火灾
作者：陈堂
朝代：明

频年宫殿火为灾，万里孤臣首重回。罪己有言劳圣主，格天何日悟轮台。谁开榷府宏羊网，正忆和羹傅说梅。忧国杞人空有泪，东南民力可胜哀。
閒居忆昔年游西蜀
作者：陈堂
朝代：明

蜀道崚嶒险，苍茫半碧天。猿声长不断，雁字杳难传。百丈牵舆上，千盘绝壁悬。黄昏投宿处，孤枕伴啼鹃。鸟道云逾湿，天低路转欹。惊蛇丰草动，骇马断桥危。树有青萝翳，阴无白日移。四时多雨色，旅客益凄其。五月峨眉雪，孤根滟预堆。瞿塘翻浪下，赤甲自天来。绝域豺狼斗，阴崖魍魉猜。无因消旅思，聊以酌春醅。昔年游蜀梦，此日遂初身。绛灌人何在，巢由自结邻。门堪罗鸟雀，酒可漉纶巾。回首风尘迹，甘为卧隐沦。
閒居忆昔年游西蜀·其一
作者：陈堂
朝代：明

蜀道崚嶒险，苍茫半碧天。猿声长不断，雁字杳难传。百丈牵舆上，千盘绝壁悬。黄昏投宿处，孤枕伴啼鹃。
閒居忆昔年游西蜀·其三
作者：陈堂
朝代：明

五月峨眉雪，孤根滟预堆。瞿塘翻浪下，赤甲自天来。绝域豺狼斗，阴崖魍魉猜。无因消旅思，聊以酌春醅。
閒居忆昔年游西蜀·其二
作者：陈堂
朝代：明

鸟道云逾湿，天低路转欹。惊蛇丰草动，骇马断桥危。树有青萝翳，阴无白日移。四时多雨色，旅客益凄其。
閒居忆昔年游西蜀·其四
作者：陈堂
朝代：明

昔年游蜀梦，此日遂初身。绛灌人何在，巢由自结邻。门堪罗鸟雀，酒可漉纶巾。回首风尘迹，甘为卧隐沦。
闻播州报捷
作者：陈堂
朝代：明

功成莫是欲心骄，媚子贪人满市朝。民瘼覆盆无白日，天威何处不商飙。伤弓惊鸟千林寂，涸辙枯鱼一水遥。共道关梁非上意，可堪狐鼠尽为妖。
阙题
作者：陈堂
朝代：明

峡山寒影削飞来，璇玉潆洄古洞开。万叠芙蓉摇画幅，千秋霜雪锁楼台。临风几想流觞兴，招隐何人授简才。涤尽红尘应不染，移文休勒碧山隈。
题见一堂赠侯见洲藩伯
作者：陈堂
朝代：明

功成疏宠位，兴洽在林塘。地拟青门胜，人欢绿野堂。卷帘邀月上，垂钓引杯长。清世冥鸿意，无劳问阮康。
驯雉歌为李宪长赋
作者：陈堂
朝代：明

吾闻粤雉献周王，光武得雄起南阳。篯铿养性调羹浆，进尧飨雉寿无疆。升鼎求朝来远方，时哉雌雉翔山梁。楚人担雏对凤凰，曾随车下集萧郎。鲁恭中牟孰短长，西河一见为永康。熊宗储精山之阳，遍遗幕府互相望。古来驯雉多吉祥，使君感召凌穹苍。庭前忽堕五光色，乃知雄雉绮翼张。锦襜绣裆日翱翔，悠悠容与向君旁。十步五步狎相忘，一饮一啄循为常。群僚豫悦列堂皇，酣歌祝寿酒千觞。孔庭骈集鹭鸳行，安得窦师对雉图瑞藏。使君秉节临大方，泠泠三尺寒秋霜。法平解网如商汤，仁风摩荡满台纲。和风溶溶百鸟扬，万物同春乐未央。我觏之子衮衣裳，鸿飞信宿入岩廊。吁乎，鸿飞信宿入岩廊。
龙津小隐同郭王二光禄袁参藩邀集王宗伯宴饮和宗伯韵
作者：陈堂
朝代：明

卜筑江村里，龙津小有天。瓮头供酒漉，竹下枕书眠。客有携琴至，莺随带柳穿。怡然心共适，沉醉落花前。蓬蒿荒小径，疏病合幽栖。药裹床头满，厨烟竹里迷。绿含堤柳色，红绽野花蹊。胜会成欢赏，多君石上题。园林啼鸟倦，江海羡鸿冥。归兴情初洽，酣歌酒未停。帘垂新燕扑，笛奏有龙听。爱客欢何恨，厌厌夜不扃。
龙津小隐同郭王二光禄袁参藩邀集王宗伯宴饮和宗伯韵·其一
作者：陈堂
朝代：明

卜筑江村里，龙津小有天。瓮头供酒漉，竹下枕书眠。客有携琴至，莺随带柳穿。怡然心共适，沉醉落花前。
龙津小隐同郭王二光禄袁参藩邀集王宗伯宴饮和宗伯韵·其三
作者：陈堂
朝代：明

园林啼鸟倦，江海羡鸿冥。归兴情初洽，酣歌酒未停。帘垂新燕扑，笛奏有龙听。爱客欢何恨，厌厌夜不扃。
龙津小隐同郭王二光禄袁参藩邀集王宗伯宴饮和宗伯韵·其二
作者：陈堂
朝代：明

蓬蒿荒小径，疏病合幽栖。药裹床头满，厨烟竹里迷。绿含堤柳色，红绽野花蹊。胜会成欢赏，多君石上题。
寄林利瞻夏官
作者：陈墀
朝代：明

禅林灯火话情时，屈指俄惊岁屡移。道路频驱怜我拙，帛书长系感君私。枕边听雨心常碎，鸟外看云思欲悲。何日束装问津去，西窗刻烛共成诗。
寓古雄有感
作者：陈墀
朝代：明

谩驱羸马走西东，十里官亭万里通。巨镇已更今日邑，穹碑犹载昔贤功。依依杨柳妆春色，漠漠埃尘起暮风。遥忆宋家三百载，不将长剑倚空同。
游君山
作者：陈墀
朝代：明

轺车随处逐红尘，一上君山眼望新。尽醉不妨同谢眺，相留何幸有陈遵。周遭城栅缘江固，汹涌风涛拍岸嗔。当日銮舆深驻辇，道傍休只论春申。
游妙峰
作者：陈墀
朝代：明

寻真偶入招提境，览胜频登诘曲山。万古乾坤一俯仰，百年人世几忙閒。钟声缭绕僧初定，树影参差户半关。兴尽不堪归去晚，恍然身在五云间。
游金山寺
作者：陈墀
朝代：明

廿年奔走负山游，此日登临夙愿酬。石洞云深僧梦稳，江门风急浪花浮。荒台古塔前朝寺，青雀黄龙两岸舟。览胜问奇归去晚，钟声月色共悠悠。
溧阳行台
作者：陈墀
朝代：明

百里河山附帝居，明时一统混车书。故基遗额犹唐旧，土俗民风异汉初。但使儿童歌有裤，休嗟传舍食无鱼。几尘落叶纷如许，眼底何人为扫除。
舟次彭城
作者：陈墀
朝代：明

河流滚滚势奔鲸，南北驱驰一舸轻。捩柁长年频努力，恒饥稚子总关情。沙尘漠漠山容瘦，风木萧萧雁影横。却忆楚宫今泯灭，路人犹自说彭城。
过老黄河
作者：陈墀
朝代：明

沧海桑田几变过，尚留遗迹此黄河。桥横老木车难度，霜压平沙水不波。茅屋半随兵燹尽，宦途频历险艰多。古今兴废俱尘土，对景聊为感慨歌。
送李贞夫还长河
作者：陈墀
朝代：明

身外功名真草芥，飘然短疏拂衣归。也知自古才多忌，始觉从前事已非。新酿谩同陶令醉，强年不用鲁戈挥。惭余尚系樊笼里，何日从君自在飞。
送潘希古佥宪闽中
作者：陈墀
朝代：明

白下江声远，闽南草树深。聊因送君意，更起望乡心。吏事多凋瘁，民情异古今。褰帷询问处，好为慰呻吟。
重到南头
作者：陈墀
朝代：明

轺车两度海之涯，历历云山眺望赊。鬟髻短裙归洞女，蓬门矮屋卖盐家。半生不愧关西节，万顷还乘博望槎。赢得耕农笑相迓，道傍争献长官茶。
题许秋官壁间竹石
作者：陈墀
朝代：明

孤根托奇石，高节近清晖。更爱幽香发，随风入翠帏。
春日偶题
作者：陈墅里人
朝代：明
体裁：七言绝句

细细冥冥湿燕泥，楝花香煖鹁鸪啼。篱边笋迸无多日，恰与茅檐一丈齐。
村居四首 其一 春景
作者：陈士元
朝代：明

淡淡轻烟巷陌，晖晖晴日楼台。人在管弦声里，踏花沉醉归来。
村居四首 其三 秋景
作者：陈士元
朝代：明

金井梧飘一叶，楚天雁唳三秋。何处数声长笛，月明人倚高楼。
村居四首 其二 夏景
作者：陈士元
朝代：明

竹屋日长茶熟，水亭风细荷香。不用蒲葵小扇，自然心地清凉。
村居四首 其四 冬景
作者：陈士元
朝代：明

古木寒鸦山径，小桥流水人家。昨夜前村微雪，诗思欲问梅花。
村居四首·春景
作者：陈士元
朝代：明

淡淡轻烟巷陌，晖晖晴日楼台。人在管弦声里，踏花沉醉归来。竹屋日长茶熟，水亭风细荷香。不用蒲葵小扇，自然心地清凉。金井梧飘一叶，楚天雁唳三秋。何处数声长笛，月明人倚高楼。古木寒鸦山径，小桥流水人家。昨夜前村微雪，诗思欲问梅花。
汤池
作者：陈士元
朝代：明
体裁：七言律诗

乘兴远寻丘壑胜，清秋此日浴温泉。漫疑永底潜生火，自是壶中别有天。沙畔苔痕斑绣合，云根石溜白虹穿。尘氛涤却成閒坐，身世浑同太古前。
题铁桥
作者：陈士奇
朝代：明
体裁：五言律诗

瘴水春犹早，炎方日未齐。虎当官路斗，猿挂驿楼啼。绳锁金沙界，桥飞乳洞梯。当年无宝筏，长断夜郎西。
忆昔行
作者：陈士忠
朝代：明

泠泠石涧旧同游，道左俄惊拱木修。忆自雀台春锁后，阿谁兼美擅风流。返魂无计续湘英，欲写蛾眉愁未成。却有钟情迈今古，累累青冢为君营。
忆昔行·其一
作者：陈士忠
朝代：明

泠泠石涧旧同游，道左俄惊拱木修。忆自雀台春锁后，阿谁兼美擅风流。
忆昔行·其二
作者：陈士忠
朝代：明

返魂无计续湘英，欲写蛾眉愁未成。却有钟情迈今古，累累青冢为君营。
紫溪山
作者：陈士恪
朝代：明
体裁：古风

为爱紫溪山屼嵂，乘兴登临正秋日。共扶赤藤踏翠微，鸟道猱岩披蒙密。紫云绝顶摩苍冥，乱山为嶂松为屏。何处飞来双白鸟，穿云点破数峰青。纡回寻入招提境，麓转溪萦度烟岭。龙窟遥通洗耳泉，天中插出芙蓉影。辛寮药室任从容，步履石径紫苔封。阳壑丛生千岁草，阴岩郁挺六朝松。断湾秋水横略约，超群野鹿无拘缚。老僧定息石床上，半天花雨毵毵落。梅外香焚古鼎熏，庭前云物何芬缊。遍翻古藏求禅悟，细摹仆碣读遗文。遗文读罢微风起，冷然御风怀列子。濯足寒潭一泓澄，振衣绝壁千岩紫。诗人洗酌葡萄红，浩歌运笔气如虹。碧箫吹裂山头石，坐待银泉涌天东。
书锡山驿
作者：陈士楚
朝代：明
体裁：七言绝句

呜呜画角冷涵秋，一曲梅花动暮愁。不管江南断肠客，夜深吹上月明楼。
登吴江垂虹亭
作者：陈士章
朝代：明

闲上垂虹望洞庭，姑苏山色入云屏。烟笼古寺藏萝径，雁带斜阳下蓼汀。客舫微茫帆去远，宦怀寂寞酒初醒。凭栏试弄梅花笛，惊起鱼龙水底听。
秋夜鉴湖即景
作者：陈士绣
朝代：明
体裁：五言律诗

放棹恩波里，追随秘监年。白浮心寺月，青落鉴湖天。兴到龟将酒，形忘马似船。不辞狂欲死，谁是谪中仙。
秋光好
作者：陈士鹄
朝代：明
体裁：五言律诗

何处秋光好，秋光在狭斜。碧添螺上黛，黄入鬓边花。蓄意缠头锦，轻寒系臂纱。江州何必怨，任尔听琵琶。
寄自如袁大司马
作者：陈壮学
朝代：明

华轮久矣不相亲，海国遥瞻报国身。阃外自能神石略，胸中元是溢阳春。千秋日月开明圣，一曲关山静塞尘。搔首天南惊绩奏，勒名端在见麒麟。
遇刘磐石道中
作者：陈壮学
朝代：明

年来未挹春风暖，冬早相逢锦里傍。丛菊尚牵三径色，寒梅欲吐一园香。宣卿世颂长词赋，仲举谁怜少鹔鹴。溪上立谈盟雉旧，暮云又觉碎琳琅。
上新河待风
作者：陈复
朝代：明

一棹遥从日下回，上新河畔几徘徊。水声只向西南去，风势不从东北来。长夜独看淮浦月，故乡多望越城台。天公若解行人意，早遣蒲帆数幅开。
和弟一贞
作者：陈复
朝代：明

吟老梅花岁欲徂，坐看桂月夜来初。相思颜色忽相见，接得平安一纸书。
宿迁阻水
作者：陈复
朝代：明

漫将书剑逐流年，向晚移舟舣宿迁。纹皱浪中风欲动，光穿篷底月高悬。心随客路秦淮远，目极乡园庾岭边。萍迹何堪久留滞，旧游尘梦苦相牵。
新安九日感怀寄族中兄弟
作者：陈复
朝代：明

年年此日逢重九，逐逐殊乡异所之。却忆壶觞招客醉，漫看琴剑送人归。旅怀牢落可谁共，萍迹飘流惟我期。法竹山高成胜会，几人同插菊花枝。
渡黄河
作者：陈复
朝代：明

西来东去长趋海，六载三回此渡津。帆背风轻波浪浅，便从清口向桃源。
羊城别弟
作者：陈复
朝代：明

蓼红蘋白满汀洲，去住心期不自由。后夜何人最相忆，一天明月两孤舟。
过封川
作者：陈复
朝代：明

城濠四面竹成坡，列栅依稀挂紫萝。知是野人生计足，晚风渔唱和樵歌。
过梅岭
作者：陈复
朝代：明

山捲虬龙势郁蟠，路高直入彩云端。松声轻杂泉声细，梅影疏笼月影寒。丞相亭台凌碧汉，梵王宫殿倚层峦。骑尘飞出雄关去，遥望中原眼界宽。
过清溪
作者：陈复
朝代：明
体裁：七言绝句

红舡移入清溪湾，舟子急呼前驿关。晓日半篷方睡起，前头无数好江山。
过清溪
作者：陈复
朝代：明

红船移入清溪湾，舟子急呼前驿关。晓日半篷方睡起，前头无数好江山。
迟邑侯萧明府
作者：陈复
朝代：明

鸿胪醉宴出枫宸，马首风旗一道新。盘错自天分利器，疲聋随处待深仁。帘垂永昼花浮砚，琴弄香风锦列茵。多少抠趋钦迟意，幸怜垂老得安身。
题贞山雨霁
作者：陈大举
朝代：明

芙蓉危削出青天，瀑布飞流万宝鲜。自是大生甘澍尺，邑人犹道古绥年。
乌岩洞
作者：陈大器
朝代：明

拄杖梯云鸟道斜，石岩深处有仙家。灵根不秘千年迹，留取夭桃一树花。
上凌军门大征德庆两山平
作者：陈大政
朝代：明

玺书特授为分忧，十万天兵下粤陬。制阃权宜鈇钺重，运筹机入鬼神幽。平猺颂满苍生口，启邑功高锦石头。万里山河如带砺，千年屏翰壮南州。
十五夜舟中对月
作者：陈大濩
朝代：明
体裁：五言律诗

水国人初静，江村月渐高。九天开霁色，百里见秋毫。兴已怀鲈鲙，官犹滞马曹。孤舟对清夜，湖海思滔滔。
厓门吊古
作者：陈大猷
朝代：明

运去中华力不支，一时神器属胡儿。波涛怒激鼋鼍奋，风雨愁闻鼓角悲。灵驭九原随鹤化，忠魂千载翊龙飞。登临何限伤时泪，挥向厓山剔古碑。
叶午溪节推取道柳州适逢九日与诸同寅敬约小集
作者：陈大猷
朝代：明

殊方令节醑筵张，秋气萧森透客裳。作赋自惭司马句，登台犹羡孟嘉狂。山凝紫气三江静，水落微霜万树黄。宴笑群公强健在，年年萸菊任徜徉。
和陈明佐花朝韵并怀其弟明瞻
作者：陈大猷
朝代：明

剧饮何须问酒帘，望来天角月纤纤。花朝暖入春容媚，柏叶浓分野兴添。布被夜增池草梦，葛巾时羡酒杯淹。苔痕十日无人破，飞絮繁花宿雨沾。
怀弟
作者：陈大猷
朝代：明

初冬解缆忽匆匆，万里怀人两地同。久客渐疏姜被梦，长征犹恋白云东。夜残风雪驱羸马，岁杪关山断去鸿。聚首清宵知不远，玉河春色正青葱。
浮丘八景 其一 紫烟楼
作者：陈大猷
朝代：明

一眺危楼倚碧空，山川形胜入鸿濛。远看漠漠烟云外，紫气长连八极中。
浮丘八景 其七 挹袖轩
作者：陈大猷
朝代：明

高轩飞举兴多豪，学士仙风振雅骚。瑶岛拾来香满袖，相逢犹问旧宫袍。
浮丘八景 其三 珊瑚井
作者：陈大猷
朝代：明

珊瑚元产自遐荒，涓滴擎来玉作浆。脩炼旧曾闻此地，灵泉清彻拟沧浪。
浮丘八景 其二 晚沐堂
作者：陈大猷
朝代：明

丹邱开辟郭西天，太史高名北斗悬。晚沐赐钱今日事，公馀应见主恩偏。
浮丘八景 其五 留舄亭
作者：陈大猷
朝代：明

缥缈仙真去不还，犹馀玉舄在人间。餐霞知有长生诀，目断蓬莱第一山。
浮丘八景 其八 听笙亭
作者：陈大猷
朝代：明

孤亭仙侣许同群，子晋笙声海外闻。一自浮邱相遇后，缑山吹动九霄云。
浮丘八景 其六 朱明馆
作者：陈大猷
朝代：明

炎荒东去有罗浮，门户朱明亦胜游。日月洞中饶紫气，丹台清绝此瀛洲。
浮丘八景 其四 大雅堂
作者：陈大猷
朝代：明

翰苑名高执法台，华堂景胜若天开。群游白社瞻台斗，谁复翩翩倚马才。
浮丘八景·紫烟楼
作者：陈大猷
朝代：明

一眺危楼倚碧空，山川形胜入鸿濛。远看漠漠烟云外，紫气长连八极中。丹邱开辟郭西天，太史高名北斗悬。晚沐赐钱今日事，公馀应见主恩偏。珊瑚元产自遐荒，涓滴擎来玉作浆。脩炼旧曾闻此地，灵泉清彻拟沧浪。翰苑名高执法台，华堂景胜若天开。群游白社瞻台斗，谁复翩翩倚马才。缥缈仙真去不还，犹馀玉舄在人间。餐霞知有长生诀，目断蓬莱第一山。炎荒东去有罗浮，门户朱明亦胜游。日月洞中饶紫气，丹台清绝此瀛洲。高轩飞举兴多豪，学士仙风振雅骚。瑶岛拾来香满袖，相逢犹问旧宫袍。孤亭仙侣许同群，子晋笙声海外闻。一自浮邱相遇后，缑山吹动九霄云。
署中读陈贵峰山人赠言步韵
作者：陈大猷
朝代：明

严程飞棹向西河，清夜还思白雪歌。彩笔新题占气象，高人幽兴寄烟萝。问奇深恨趋从少，引满尤怜意气多。更爱卢敖交谊重，论心天地聚羊何。
谒李忠简公祠
作者：陈大猷
朝代：明

扁舟遥泛宝珠圆，柱砥中流别有天。万顷琉璃涵日月，千秋祠宇肃忠贤。先朝正气孤风凛，昭代崇恩奕世绵。赊望地围东去尽，日随征雁破苍烟。垂绅端笏伟人哉，瞻拜人依钓艇来。千仞羽仪翔百粤，万年英气烛三台。酣听榜枻歌渔父，醒续离骚劣楚才。阅世瞰流心百折，沧桑何处不堪哀。
谒李忠简公祠·其一
作者：陈大猷
朝代：明

扁舟遥泛宝珠圆，柱砥中流别有天。万顷琉璃涵日月，千秋祠宇肃忠贤。先朝正气孤风凛，昭代崇恩奕世绵。赊望地围东去尽，日随征雁破苍烟。
谒李忠简公祠·其二
作者：陈大猷
朝代：明

垂绅端笏伟人哉，瞻拜人依钓艇来。千仞羽仪翔百粤，万年英气烛三台。酣听榜枻歌渔父，醒续离骚劣楚才。阅世瞰流心百折，沧桑何处不堪哀。
送鸣志弟北上补选
作者：陈大猷
朝代：明

三冬离思系浮槎，篱菊天边尽吐华。策马不迷庾岭路，驱车遥指帝王家。一杯共对珠江月，万里晴看碧海霞。驿路有人频折寄，愿闻清梦笔生花。
邀王省轩光禄入社
作者：陈大猷
朝代：明

论文廿载共从容，制锦翩翩正气中。一自朝阳鸣瑞凤，于今湖海卧人龙。青山暂假勋卿傲，白雪应为艺苑宗。闻道仲宣多赋咏，西园负笈喜趋从。
天启壬戌上御文华殿欣得赐朝
作者：陈大纶
朝代：明

紫霄阊阖向明开，诘旦遥瞻玉辇来。五色祥云浮翠盖，两阶仙仗拥蓬莱。龙飞日月尧天丽，虎拜衣冠汉殿回。叨以书生朝圣主，治安还拟洛阳才。
惜春
作者：陈大纶
朝代：明

荏苒惊看春又残，年光如水去潺潺。千丝弱柳牵难住，百转流莺唤不还。坐惜落花犹有态，暗伤青鬓易成斑。明年记得芳菲节，行乐休教付等閒。
泊吴门忆初春送别群从
作者：陈大纶
朝代：明

清尊曾忆饯年光，别酒临岐各尽觞。棣萼几宵频入梦，竹林何处不相望。春深江上蒲新绿，雨过湖边草自芳。楚水吴山千万里，八行谁为寄家乡。
秋夜旅怀
作者：陈大纶
朝代：明

客舍萧萧万木中，夜灯寥寂思何穷。少年同学将登相，并岁生人久作翁。骥老未能消壮志，蓬飞不定怨秋风。凭谁为遣羁栖兴，独自悲歌倚剑雄。
秋夜月下有怀回文
作者：陈大纶
朝代：明

幽情写寄一书笺，目送飞鸿度海烟。愁客旅怀时序晚，独身人怨夜幽偏。秋声木落飘前砌，月影花移渐上帘。留滞此心伤远别，悠悠岐路隔长川。
遇仙桥
作者：陈大纶
朝代：明

遇仙漫作题桥客，桥作仙题似有神。玄鹤再来人不识，赤龙深锁十千春。
除夕
作者：陈大纶
朝代：明

卧向沧江岁又迁，暮寒风雪独萧然。自甘穷巷贫原宪，独对残书老郑虔。万态时情双眼里，百年心事一灯前。艰难最怕逢今夕，不守庚申亦不眠。
雁字
作者：陈大纶
朝代：明

秋杪关河木叶疏，霜青水碧正来初。分明天外看蝌蚪，零乱烟中混鲁鱼。边檄似传苏武札，聊城疑射仲连书。翩翩厉翼冲星汉，文现长空碍紫虚。彩笔淩空写不休，分行连属思悠悠。若非边士传征苦，应是闺人寄别愁。衔出寒芦横铁画，飞来新月凑银钩。人间竞学钟王体，真迹依稀更可求。暮雪惊飞紫塞笳，春风辞却瘴江花。淋漓翰墨经寒雨，错落珠玑绚彩霞。哀似仓书啼鬼魅，阵横张草走龙蛇。晚来明月江汀集，小篆犹看印浅沙。何事临池仿古踪，且看天上度雍雍。分题蓟北来千里，住笔衡阳第几峰。势似风威欹复断，痕随天色淡而浓。奇书一种无人识，远寄深情不在封。
雁字·其一
作者：陈大纶
朝代：明

秋杪关河木叶疏，霜青水碧正来初。分明天外看蝌蚪，零乱烟中混鲁鱼。边檄似传苏武札，聊城疑射仲连书。翩翩厉翼冲星汉，文现长空碍紫虚。
雁字·其三
作者：陈大纶
朝代：明

暮雪惊飞紫塞笳，春风辞却瘴江花。淋漓翰墨经寒雨，错落珠玑绚彩霞。哀似仓书啼鬼魅，阵横张草走龙蛇。晚来明月江汀集，小篆犹看印浅沙。
雁字·其二
作者：陈大纶
朝代：明

彩笔淩空写不休，分行连属思悠悠。若非边士传征苦，应是闺人寄别愁。衔出寒芦横铁画，飞来新月凑银钩。人间竞学钟王体，真迹依稀更可求。
雁字·其四
作者：陈大纶
朝代：明

何事临池仿古踪，且看天上度雍雍。分题蓟北来千里，住笔衡阳第几峰。势似风威欹复断，痕随天色淡而浓。奇书一种无人识，远寄深情不在封。
黄鹤楼漫兴
作者：陈大经
朝代：明
体裁：七言律诗

水面楼台百尺高，登临一望兴偏豪。天边有字题黄鹤，海上何人醉碧桃。短剑也曾携上国，长风今喜拂仙袍。等闲不敢横吹笛，怕有鱼龙骇怒涛。
巢父许由
作者：陈大鲁
朝代：明
体裁：古风

吾道有隐见，达者蹈其幽。傥悉起岩廊，何人卧林丘。尧舜相为贵，重贻箕颍羞。放情山水间，四岳等云浮。一瓢犹自多，涤耳恶来求。欲饮惧污犊，鞭之趋上流。胡为今昔人，往往重斯俦。不难官稷契，未易屈巢繇。
黄帝
作者：陈大鲁
朝代：明
体裁：古风

轩皇初授禅，弓矢事横征。五十有二载，迁徙卫师兵。迎日以推荚，盖天乃象形。调历六术总，翼德七辅并。设台图入梦，记言史载青。染采辨章服，躬祀亲蚕耕。桴浮制舟楫，蓬旋始服乘。巢凤徵文始，游麟感木精。蕊茹戒丹书，灵简涵内经。化理乐华胥，端拱履升平。空同访至道，一再如广成。采铜神鼎就，骑龙云上升。屈轶尚无㨿，乌号未可凭。愚生千载后，惟闻歌德声。
九日游普陀岩
作者：陈天资
朝代：明

海国秋深乐事稀，普陀岩下扣禅扉。寺经岁月几僧在，木落山空一鸟飞。欲觅黄花迷故径，暂从玄圃问真机。题糕忽忆当年事，插遍茱萸酩酊归。
偶成
作者：陈天资
朝代：明

寻风步入海塘西，山草山花径路迷。野叟不知天已老，犹拖筠杖过江湄。
庐溪谒周濂溪祠
作者：陈天资
朝代：明

庭草青青照昔年，图书千载发幽传。几回独上萍江望，风定光生月满川。
憩桃川宫和韵
作者：陈天资
朝代：明

秋入桃源路，烟霏淑景深。云回千嶂合，风动万松吟。古洞留仙迹，孤舟系客心。渔郎不再遇，空自费登临。
河西务钱郎中邀饮歌以赠
作者：陈天资
朝代：明

大夫为人崇谦抑，舟中枉顾始相识。同年张愿是同乡，邀我登堂候颜色。虎丘禹穴聚奇伟，龙汉延津在胸臆。斯文相识即相亲，谈论无方亦无极。平生尚友颜平原，临是平原真墨刻。高吟朗诵好文章，斗采投琼令行亟。君举空杯我举满，主人怯饮客不管。风霜何事苦生寒，谈笑忘怀各自煖。台人来报更已深，相辞上马月如浣。归到舟中睡不成，但有台斗相陪伴。
游阴那寺
作者：陈天资
朝代：明

闻说那山古道场，迟迟马策此羊肠。眠云嫩草时承坐，飞涧松花半送香。昙馆风清禅寂寂，芸窗月上夜央央。数声钟磬鸡鸣彻，欹枕閒听讲梵王。
石宝寺阻雪
作者：陈天资
朝代：明

僻寺藏荒谷，空庭落叶稠。雪侵虚殿冷，松冥曲廊幽。江逐濛烟阔，山迎宿霭浮。褰帷亭夕驻，对境若为愁。
良乡夜雪
作者：陈天资
朝代：明

五夜窗冰白，推窗见雪明。群鸦禁不诣，画鼓寂无声。银塔联瑶树，琼宫隐玉城。独怜天际客，孤枕梦难成。
萍乡道中和枫潭韵
作者：陈天资
朝代：明

飘泊天涯路，孤伶客里身。云山常作伴，琴鹤旧相亲。历惯风霜苦，空惊岁月频。廿年驰部檄，不换此身贫。
途中有感漫纪
作者：陈天资
朝代：明

披雾蒙烟散晓行，萧萧疋马引双旌。老僧扫榻日当午，笑破机关三两声。
除夕
作者：陈天资
朝代：明

辽左维车滞异乡，再逢除夕动悲伤。一身系国三更梦，万里思亲九断肠。云物触膺惊岁月，霜风和泪洒衣裳。伫看海上苍茫外，即是悲人卜筑场。绝塞逢春岁欲新，天涯稚子转相亲。千家未撤三城戍，孤枕犹羁一病身。北警频来魂亦怒，南书不至泪交侵。巡檐散步青云下，苦忆霜鬟守岁人。
除夕·其一
作者：陈天资
朝代：明

辽左维车滞异乡，再逢除夕动悲伤。一身系国三更梦，万里思亲九断肠。云物触膺惊岁月，霜风和泪洒衣裳。伫看海上苍茫外，即是悲人卜筑场。
除夕·其二
作者：陈天资
朝代：明

绝塞逢春岁欲新，天涯稚子转相亲。千家未撤三城戍，孤枕犹羁一病身。北警频来魂亦怒，南书不至泪交侵。巡檐散步青云下，苦忆霜鬟守岁人。
雪晴过庾岭
作者：陈天资
朝代：明

逢人尽说庾关险，此日闲登绝顶来。远近紫梧巢鹤睡，清虚楼阁倚云开。摩空日映双旌过，鸣涧风生万壑哀。极目千山一澄霁，许身今已在瑶台。
松阴清梦
作者：陈奎
朝代：明

白云深锁薜萝关，一枕清风梦寐间。物外乾坤无甲子，壶中日月隔尘寰。醉吞玄石垆头酒，梦到蓬莱海上山。醉后不知春几许，松花满树草斑斑。
槎江夜月
作者：陈奎
朝代：明

灵源一派自银河，千古横槎照碧波。玉兔光澄天上魄，金鳞戏跃水中梭。壮年别去乡心切，清夜追随逸兴多。为问汉廷贤使者，当时胜览竟如何。
赋得编桥渡蚁得元字五言八韵
作者：陈奎
朝代：明

公序蜗庐伏，传胪庆状元。编桥资折竹，渡蚁救倾盆。念恰关心切，功真以手援。术能全蛾子，庇合藉龙孙。芥泛舟无异，苔封垤尚存。安排成雁齿，依附等蜂屯。架槛同开网，衔珠解报恩。声名题虎榜，竟作雁行论。
委秋赤城衙斋晚眺
作者：陈如京
朝代：明
体裁：七言律诗

北望仙山一带斜，千岩分映赤城霞。山隈隐处茅茨出，村径低回薜荔遮。桐树早凋风似雨，枫林晚醉叶疑花。坐来不觉烟光暝，回首西峰散暮鸦。
落花
作者：陈如京
朝代：明
体裁：七言律诗

万树阴阴春已阑，绮霞浮水动波澜。半将艳质迎风舞，散作香魂共月寒。银蒜低垂红雨急，金铃忘缀绛苔残。不知游冶寻芳处，无限葳蕤藉锦鞍。
小重山·题东川
作者：陈如纶
朝代：明

绿涨粼粼接碧空，可人鱼鸟境、著闲翁。蓬莱只在海山东，烟霞迥、杖履任从容。无分学屠龙，有时移短棹、泛春风。归来篷底夕阳红，同酒伴、烂醉水云中。
眼儿媚·答铭泉春怀
作者：陈如纶
朝代：明

罗袖轻盈怯风寒，飞梦到长干。蜂慵蝶倦，红稀绿暗，春色将残。三月家书犹未见，锦瑟几抛闲。相思无奈，千重烟树，万叠云山。
踏莎行·答贾竹亭春行
作者：陈如纶
朝代：明

杨柳溪桥，桃花野渡，十年车马同游处。联诗曾对月华明，伤心只见春光暮。迢递双鱼，浮沈尺素，相思辗转愁无数。东风听彻子规啼，声声诉尽空归去。
三水与逢永小别
作者：陈子壮
朝代：明

共有怀仙引，相为沧海吟。流连风雨色，不滞水云心。丹实朝餐易，灵文夜火深。因之生羽翰，来往玉峰阴。
三水候陆观察座师
作者：陈子壮
朝代：明

蛮水滔滔转战馀，主恩遥借外台居。十年谁问康成业，四野人瞻孟博车。乍觉鹏风驱海蜃，相将军雨足江鱼。汉庭此日推文武，不数重来谕尉书。
三水蒋令公聘黄逢永为诸生授业诗美其事
作者：陈子壮
朝代：明

秘帐摊书久闭门，倾筐何意托兰荪。生平子羽行堪信，今日文侯礼独尊。自爱腹便惟一榻，共知口吃有千言。琴堂喜近谈经馆，郁水衣冠气色屯。
上巳同逢永发珠江
作者：陈子壮
朝代：明

三江为令客，万里趁舟行。禊祓寻常会，夷犹山水情。木棉分岸照，藤枕共吟清。宁有一杯酒，风流感慨并。
与俛无夜坐寄示诃林诸衲
作者：陈子壮
朝代：明

宝林经雨宿，声色净诸峦。心杂辞灵运，身轻忆懒残。水田僧结夏，金粟鸟分餐。为报菩提种，生生覆戒坛。
与客泛舟浮邱
作者：陈子壮
朝代：明

乡国喧阗色，琴尊澹荡游。酌君五日酒，莫向楚江洲。浣态怜西子，诗情对惠休。烟堤人四望，何幸得同舟。轻妆飘越苧，新曲按齐纨。素领桦皮箧，清宜竹箨冠。风花来往共，山水有无看。或是真龙子，双双故绕阑。江中千百舫，我辈选双舲。缁艳从分载，鸥凫又隔汀。浮家终有策，吊古恐无灵。不道虚长日，烟林火数星。舵楼任极目，舟阵鹳鹅齐。标锦经花掷，宫罗倩醉题。灵潮千丈送，游旆五方迷。不仗缯符力，江城散鼓鼙。
与客泛舟浮邱·其一
作者：陈子壮
朝代：明

乡国喧阗色，琴尊澹荡游。酌君五日酒，莫向楚江洲。浣态怜西子，诗情对惠休。烟堤人四望，何幸得同舟。
与客泛舟浮邱·其三
作者：陈子壮
朝代：明

江中千百舫，我辈选双舲。缁艳从分载，鸥凫又隔汀。浮家终有策，吊古恐无灵。不道虚长日，烟林火数星。
与客泛舟浮邱·其二
作者：陈子壮
朝代：明

轻妆飘越苧，新曲按齐纨。素领桦皮箧，清宜竹箨冠。风花来往共，山水有无看。或是真龙子，双双故绕阑。
与客泛舟浮邱·其四
作者：陈子壮
朝代：明

舵楼任极目，舟阵鹳鹅齐。标锦经花掷，宫罗倩醉题。灵潮千丈送，游旆五方迷。不仗缯符力，江城散鼓鼙。
与木之围棋嘉可诵弇州和长庆诗仆亦和此二章
作者：陈子壮
朝代：明

棋枰不是人间世，杯酒宁论身后名。醉眼昏花君莫笑，临场算道益分明。长庆诗人扫古体，弇州前辈聚时名。争向枯棋三百道，沿边趋罫作聪明。
与木之围棋嘉可诵弇州和长庆诗仆亦和此二章·其一
作者：陈子壮
朝代：明

棋枰不是人间世，杯酒宁论身后名。醉眼昏花君莫笑，临场算道益分明。
与木之围棋嘉可诵弇州和长庆诗仆亦和此二章·其二
作者：陈子壮
朝代：明

长庆诗人扫古体，弇州前辈聚时名。争向枯棋三百道，沿边趋罫作聪明。
东平逢陆景邺老师
作者：陈子壮
朝代：明

幕府莲花近已开，旧时桃李可能培。冲炎不似山阴棹，叱蹇仍追蓟北台。庙算探囊无一二，时艰问路免迂回。职方诸将关宸顾，匡济山东正论才。
东林寺
作者：陈子壮
朝代：明

胡为安午饭，无乃复东林。莲花窥诸品，如发远公心。点滴六时漏，迢遥三笑音。僧莫但饶舌，空看何费寻。
东皋九龙井
作者：陈子壮
朝代：明

九龙胡去来，一雨洗灵穴。其上莲花界，玲珑印潮月。咒钵理则然，卓锡神应设。圣液泌清凉，元珠时出没。趺石證水经，癯饮畅禅悦。果行惟蒙泉，受福须井渫。各以聪明因，兹为上善说。
东皋和欧嘉可
作者：陈子壮
朝代：明

春园几度惜芳菲，几度美人春望微。此地舞雩初试袷，空山薜荔且同衣。劳将莺谷殷勤唤，故伴鸰原自在飞。行路十年今始信，声声啼鸟不如归。
东皋次张孟奇韵兼订罗浮之约
作者：陈子壮
朝代：明

谁遣春光到野莱，绕园花竹尽成栽。烟疏北垞啼鸠缓，人并高阳骑马来。望海楼台真自幻，谈天风雨若为开。相期最是罗浮梦，见日应须三万回。
为冯青方铭杖
作者：陈子壮
朝代：明

七尺之筇，五尺之童。何以御之，老子犹龙。
为弈客黄生赠父
作者：陈子壮
朝代：明

自爱君家万顷陂，交游随处识牛医。传中若个添高士，书就分明达武夷。箕踞科头看世上，双柑斗酒听莺时。丈人可是无机事，瓜葛还争数道棋。
为张邑侯赠公题册
作者：陈子壮
朝代：明

未成有道辟，止就使君扬。门内风惟朴，庐居鬓蚤霜。俗怜乌鸟义，人比白鸠郎。高姓连天上，端为□弟王。三冬频爱惜，一亩自周旋。家学韦长孺，儒林童广川。心灰时甲乙，手泽旧丹铅。谁识千秋璞，璠玙□日传。达人为可继，志不在田庐。屯洛无争汲，陈留有借车。诗书为政在，乡里买邻居。畏垒皆尸祝，今看结驷闾。大业垂身后，风规百里闻。生儿称亚子，为政乐张君。京兆开阡道，中郎定墓文。双飞丹凤诏，来向养堂分。
为张邑侯赠公题册·其一
作者：陈子壮
朝代：明

未成有道辟，止就使君扬。门内风惟朴，庐居鬓蚤霜。俗怜乌鸟义，人比白鸠郎。高姓连天上，端为□弟王。
为张邑侯赠公题册·其三
作者：陈子壮
朝代：明

达人为可继，志不在田庐。屯洛无争汲，陈留有借车。诗书为政在，乡里买邻居。畏垒皆尸祝，今看结驷闾。
为张邑侯赠公题册·其二
作者：陈子壮
朝代：明

三冬频爱惜，一亩自周旋。家学韦长孺，儒林童广川。心灰时甲乙，手泽旧丹铅。谁识千秋璞，璠玙□日传。
为张邑侯赠公题册·其四
作者：陈子壮
朝代：明

大业垂身后，风规百里闻。生儿称亚子，为政乐张君。京兆开阡道，中郎定墓文。双飞丹凤诏，来向养堂分。
为张长洲题四世恩荣册
作者：陈子壮
朝代：明

雨露青葱挺桂林，云霄乔木并棠阴。重台仙令双凫候，百里吴天万笏临。移剧已知调瑟手，抚时初见济川心。人传四世公侯复，不独年来阀阅深。
为蔡医寿母
作者：陈子壮
朝代：明

衣冠通德里，机杼孟家邻。山种千年药，门盈四叶春。青囊负米意，綵缕舞衣辰。为报麻姑信，云軿即主人。
为陈廉茹太史兄弟奉寿尊甫涧云先生
作者：陈子壮
朝代：明

太邱道广宜贤后，二子声名挂北斗。吴中四姓不足豪，汉家万石兹能有。安歌鼓瑟罗中堂，文茵锦胜粲而双。报导金华暂辞直，莱衣犹似鹭鹓行。国琛元圃照人如，共传出蚌报恩珠。不信试看沧海月，岁岁年年春满壶。
为陈湖仲进士大父寿时尊甫新迁国博
作者：陈子壮
朝代：明

世家诚易识，同姓复难忘。诸子高阳俊，令昆大父行。受书惟孝友，应诏自贤良。无愧公卿长，兼难元季方。喈音元扈上，丹木峚山阳。风积天池羽，兰滋大国香。泥金喧赐第，冠玉动名郎。少小升卿字，峥嵘祖德章。研田逢岁近，璧水衍流长。负局偕樵斧，敲针倦钓璜。出关为李耳，入市即韩康。元有书千卷，青窥药一囊。如云鸠杖祝，湛露雉羹尝。驷马初过里，三鳣日到堂。鲁公从拜后，孔父益循墙。南极衣冠气，崧高日月光。看花逢甲子，吹律中篪簧。圣果三真授，璚音八会飏。方诸修桂树，圆海浴扶桑。怪尔鸡窠出，儿孙乳不妨。
为顾珠岩给谏寿太夫人
作者：陈子壮
朝代：明

自种忘忧色倍荣，俱分擎露到金茎。家筵易入江鱼荐，使节真回天马行。闺法元常彤管籍，薰修南岳碧桃笙。山龙衮职多需尔，问讯斑衣大笑迎。
为黎瑞生题其先世画龙
作者：陈子壮
朝代：明

蜿蜓霖雾里，鳞甲转分明。柱下真人气，云间小陆名。书堂吟片玉，剑匣□双精。自是荀家物，谁能为点睛。
九日
作者：陈子壮
朝代：明

讲殿阴移得暂閒，餈盘节宴已先颁。忆家夜损三秋梦，传跸朝登万岁山。独马微风纱帽著，断鸿新月菊枝悭。清时易许论勋业，消受光荣一醉颜。
云淙海曙楼
作者：陈子壮
朝代：明

古艳新枝雪未齐，如云仙队访幽栖。冰心久领丹台秘，洞口曾留玉简题。歌笑一群俱木客，鸿濛尺五应天鸡。无辞止宿田家约，欲采芝英信杖藜。
五日珠江曲十首
作者：陈子壮
朝代：明

乘潮争向荔枝矶，袨服明妆拥若飞。游女游龙相出没，不知若个弄珠辉。金钱不惜辋河刀，惯抹黄头惯学操。罨画净铺吴练阔，招摇新挂越罗高。几队黄辉与赤鳞，争标齐榜隘河津。五方游术偏能辨，不道丝绳五色新。芭蕉红蕾绽花瓶，茉莉簪头串素馨。少年奏板新欢唱，尽倒如泉吊独醒。嘒嘒新蝉至令迟，攀他荔子最高枝。舣舟斜日丝能繫，又趁堤头踏草嬉。蹀踏参挝作态狂，往来惊起野鸳鸯。冯夷欲掣群龙舞，五月江波特地扬。琵琶洲上载琵琶，碧玉妆成自小家。楼船里面笼珠翠，亦学邻舟叫买花。溪上参差石发梳，五时花荐盛芙蕖。千年丝肉还谁主，莫问芳华废苑初。将府辕门帐亦开，婆娑士女遍城隈。长樯铁鹿连番舶，花面娇狞尽看来。乍雨蘸群休洗红，才分莲叶戏西东。等閒一片巫山色，都在金塘玉溆中。
五日珠江曲十首·其一
作者：陈子壮
朝代：明

乘潮争向荔枝矶，袨服明妆拥若飞。游女游龙相出没，不知若个弄珠辉。
五日珠江曲十首·其七
作者：陈子壮
朝代：明

琵琶洲上载琵琶，碧玉妆成自小家。楼船里面笼珠翠，亦学邻舟叫买花。
五日珠江曲十首·其三
作者：陈子壮
朝代：明

几队黄辉与赤鳞，争标齐榜隘河津。五方游术偏能辨，不道丝绳五色新。
五日珠江曲十首·其九
作者：陈子壮
朝代：明

将府辕门帐亦开，婆娑士女遍城隈。长樯铁鹿连番舶，花面娇狞尽看来。
五日珠江曲十首·其二
作者：陈子壮
朝代：明

金钱不惜辋河刀，惯抹黄头惯学操。罨画净铺吴练阔，招摇新挂越罗高。
五日珠江曲十首·其五
作者：陈子壮
朝代：明
体裁：七言绝句

嘒嘒新蝉至令迟，攀他荔子最高枝。舣舟斜日丝能系，又趁堤头踏草嬉。
五日珠江曲十首·其五
作者：陈子壮
朝代：明

嘒嘒新蝉至令迟，攀他荔子最高枝。舣舟斜日丝能繫，又趁堤头踏草嬉。
五日珠江曲十首·其八
作者：陈子壮
朝代：明

溪上参差石发梳，五时花荐盛芙蕖。千年丝肉还谁主，莫问芳华废苑初。
五日珠江曲十首·其六
作者：陈子壮
朝代：明

蹀踏参挝作态狂，往来惊起野鸳鸯。冯夷欲掣群龙舞，五月江波特地扬。
五日珠江曲十首·其十
作者：陈子壮
朝代：明

乍雨蘸群休洗红，才分莲叶戏西东。等閒一片巫山色，都在金塘玉溆中。
五日珠江曲十首·其四
作者：陈子壮
朝代：明

芭蕉红蕾绽花瓶，茉莉簪头串素馨。少年奏板新欢唱，尽倒如泉吊独醒。
亭上
作者：陈子壮
朝代：明

沙草连飞太白云，南征遥度水犀军。閒中一散机心事，留客楸枰过夜分。不使钱刀计亦胜，床头无恙玉壶冰。近添饲鹤三升粟，更供慈元一盏灯。多谢侯门接植饶，海棠红药不禁飘。西邻树大东邻荫，雨燕风蝉暮复朝。
亭上·其一
作者：陈子壮
朝代：明

沙草连飞太白云，南征遥度水犀军。閒中一散机心事，留客楸枰过夜分。
亭上·其三
作者：陈子壮
朝代：明

多谢侯门接植饶，海棠红药不禁飘。西邻树大东邻荫，雨燕风蝉暮复朝。
亭上·其二
作者：陈子壮
朝代：明

不使钱刀计亦胜，床头无恙玉壶冰。近添饲鹤三升粟，更供慈元一盏灯。
人日旧好诸君携酒过
作者：陈子壮
朝代：明

草堂何日不幽清，朋好新年娱晚晴。三纪已凭双眼过，一尊莫照二毛生。诗篇尽我随君和，春洞飞梅带雪声。谁信论才非用世，逃虚无计谢时名。
代张邑侯门人题赠公册
作者：陈子壮
朝代：明

不愧贤良有道科，完名身后竟如何。一经世业来丹诏，万石家风映五紽。颂鲁定知纯嘏远，拜虞因就养堂多。只今海国弦歌里，门下何当有废莪。
仿孔北海离合诗
作者：陈子壮
朝代：明

早披八索，寸丝不长。仲尼博物，缺一羵羊。汤泉既浴，空谷白阳。梅福远蹈，非木所航。险阴斯止，亦有其方。五行具体，申寅并张。是季是孟，孰与低昂。窜逃草泽，或似蒙庄。翾飞三雀，小者逸亡。林际休息，斯人含章。岂竞时彦，惟产中央。
传闻
作者：陈子壮
朝代：明

远土生何薄，传闻心益烦。匹夫无怀璧，一水即招魂。驯养终鹰眼，讥关失虎门。南征非薏苡，推毂敢云冤。
何凝生投诗戏用屠纬真体赠之
作者：陈子壮
朝代：明

明月曾传碧海箫，所思终未报琼瑶。君家夹毂相逢易，公子西园结客遥。劳向秋风歌桂树，岂无春水送兰桡。景阳锦段江郎得，催使鲛人夜织绡。
何凝生过访索赠
作者：陈子壮
朝代：明

闭户先生懒病真，翩翩弱冠报伊人。不妨清磬山公后，况有诗才水部新。左辔夷门常自下，小儿德祖更谁伦。卜居亦就柴桑里，每爱琴尊狎隐沦。
何象冈相公邀赏洞梅即呈绝句
作者：陈子壮
朝代：明

和月和烟尽一欢，一杯杯到不曾寒。要知京国春如许，为放梅龙小洞看。
佚题
作者：陈子壮
朝代：明

春晴不十日，亦自有春情。叠嶂来调骏，铺茵好试莺。兆年仙子穗，卜夜里人筝。相诗花林晓，翩其携手行。
佛日与诸君泛舟江上俗是日已陈龙舟之戏谓之出水龙
作者：陈子壮
朝代：明

褰裳不及待芙蓉，共听潮音海寺钟。成佛吾甘灵运后，登仙谁蹑李膺踪。鸥波直信浮天鹢，鼍鼓俄能起壑龙。何事鉴湖私一曲，悦君随喜棹歌逢。
供祀北郊
作者：陈子壮
朝代：明

琪树浓浓盖，坛官簇簇珂。自天分北畤，练日正南讹。明水初斟洁，空桑八奏和。迓思宁极理，得一亦无多。
依韵答怀五弟
作者：陈子壮
朝代：明

海烟来不近，三月意长悬。送喜灯花际，忘忧背树边。小人思击缶，中妇解安弦。江夏无双誉，何郎第五贤。玉麟传信早，金粟注生前。排浪挝铜鼓，飞花戏玉鞭。兴拖云外瀑，幽动竹间蝉。往恨消听雁，时名等逐膻。纵横迟六印，感慨系终篇。艳说东西廨，平居日月泉。有人闲伐桂，无土不舒莲。若论红颜在，修琴卖药年。
八月十六日夜宴
作者：陈子壮
朝代：明

拮据不可任，薙葺遂斯隐。此生与物迁，秋风吹□蕣。清涯错冰花，梧筱多凄韵。河宿縆高台，纤阿荡无晕。恒抱今故心，盈亏谁与问。张君既敞博，黄子复凊温。井闰列欧徐，坐注菁华润。斟酌盈尊酒，洗我胸中吝。务为良夜观，庶遣白驹咏。
册封
作者：陈子壮
朝代：明

贯宠刑家吉，班仪执事虔。共看金册出，特使上公传。藩器宜皇子，宫釐启奉先。嫔妫夙虞德，累葛定周贤。
冯桢卿给谏为尊人青方新开园亭邀同卢本潜都谏过酌
作者：陈子壮
朝代：明

名园不羡辟疆同，青琐郎扶白发翁。盘上生蒲皆九节，花边调鹤似双童。干霄惯洒湖州墨，卜夜还谈碣石风。旧客肯教狂阮籍，独持清赏就王戎。韦曲花开即共娱，杜陵佳句不应孤。旧来好事今能否，中有高堂天下无。酒密歌长寒易借，□深树旷月全铺。愿逢直省多休暇，又度春风白玉壶。
冯桢卿给谏为尊人青方新开园亭邀同卢本潜都谏过酌·其一
作者：陈子壮
朝代：明

名园不羡辟疆同，青琐郎扶白发翁。盘上生蒲皆九节，花边调鹤似双童。干霄惯洒湖州墨，卜夜还谈碣石风。旧客肯教狂阮籍，独持清赏就王戎。
冯桢卿给谏为尊人青方新开园亭邀同卢本潜都谏过酌·其二
作者：陈子壮
朝代：明

韦曲花开即共娱，杜陵佳句不应孤。旧来好事今能否，中有高堂天下无。酒密歌长寒易借，□深树旷月全铺。愿逢直省多休暇，又度春风白玉壶。
初归饮顺虎家兄东皋别业
作者：陈子壮
朝代：明

美兄池馆敞东郊，话我桑麻出野庖。山水经营始宁墅，画图二十孟城坳。鸣琴况惬邱中赏，语燕真移海上巢。大好归来同艺藿，差怜栖息学诛茅。桃李春风忽满园，高楼更见棣华繁。赓诗晚就啼莺坞，习射晴临走马原。满目云山多汉垒，百年天地有青门。看君日发蛇龙蛰，蚯蚓惟知一壑尊。
初归饮顺虎家兄东皋别业·其一
作者：陈子壮
朝代：明

美兄池馆敞东郊，话我桑麻出野庖。山水经营始宁墅，画图二十孟城坳。鸣琴况惬邱中赏，语燕真移海上巢。大好归来同艺藿，差怜栖息学诛茅。
初归饮顺虎家兄东皋别业·其二
作者：陈子壮
朝代：明

桃李春风忽满园，高楼更见棣华繁。赓诗晚就啼莺坞，习射晴临走马原。满目云山多汉垒，百年天地有青门。看君日发蛇龙蛰，蚯蚓惟知一壑尊。
初秋同何龙友黎君选马伯起金相如雅集嘉显堂即席赋
作者：陈子壮
朝代：明

共怜秋气迥，飒雨荐新凉。逸兴池边墨，清言竹下觞。栖乌明汉影，子鹤叶庭霜。韦杜寻堂会，琴尊遂一堂。
别意
作者：陈子壮
朝代：明

三五流光亦可攀，玉笙清怨不消閒。一装好趁如云出，莫误鸡鸣急度关。只向官邮说短长。万条烟柳任游飏。未经暮雨拖巫峡，谁解猿声断客肠。
别意·其一
作者：陈子壮
朝代：明

三五流光亦可攀，玉笙清怨不消閒。一装好趁如云出，莫误鸡鸣急度关。
别意·其二
作者：陈子壮
朝代：明

只向官邮说短长。万条烟柳任游飏。未经暮雨拖巫峡，谁解猿声断客肠。
前池雁篇
作者：陈子壮
朝代：明

高楼曾尔叫声过，瘴海无能避网罗。自分不鸣同野鹜，还将短翮顾清波。此意与君深爱惜，稻粱岂为私恩泽。唼喋原非解向人，栖身似觉曲池窄。伫予书就送将归，直度衡阳柢碣石。可怜羽翼等閒催，可怜亦少长风借。中宵那复叹离群，异方拌作不归客。悠悠天路向何之，误入他家更苦悲。世间刀鼎非无用，不记当初鱼网罹。一声长叫振枯槁，多谢客来言亦好。难随放鹤去淩霄，得与游鱼聊戏藻。风草凄清烟月深，欲寐不寐起沈吟。吁嗟为尔起沈吟，空折江天万里心。
北望台
作者：陈子壮
朝代：明

台端夹双柳，冉冉为成阴。佳月能无碍，閒轩时独临。冠裳明主意，枹鼓故园心。俛仰堪天地，谁知此夜深。
北望台月夜独眺
作者：陈子壮
朝代：明

虽非岩谷里，孤啸亦孙登。月月晴无减，光光景欲层。元珠如可得，黄鹤会须乘。五岳真拳石，齐州安足称。
区启图兄弟邀同谢起东黄元卿酌云筏
作者：陈子壮
朝代：明

得归白社倦扶筇，开径难辞野鹿踪。谢客风期深揽结，郗家文酒盛过从。池光隐映双趺塔，花气依微片石峰。副墨新藏知在此，窗松砌竹已成龙。
十二骏歌
作者：陈子壮
朝代：明

显皇太上贵清静，安不忘危严囧政。三千□牝尽调良，十二天閒日蕃盛。玉狮之龙特赐铭，劲毫柔毳钟金精。雄姿一出骇虎豹，凡马却避不敢鸣。复有赤电影若灭，口喷红光汗成血。白鼻骄嘶朔漠风，碧蹄踏破燕山雪。鸟名戴朋骏五花，光如匹练嫣如霞。彩麟文豹争蹀躞，金麟绛虬彷佛拳毛騧。复有骅骝号攒玉，曾从渥洼水中浴。三骢先后齿更齐，红锦元黄间追逐。万岁山前宫草春，至尊御楼宣圉人。珊瑚为鞭玉作勒，飞鞚不动尘。雾鬣风鬃各驰骤，须臾解辔归内厩。繇来圣代有真龙，羽林万骑瞠乎后。天之历数四纪长，平明息战华山阳。皇人寿谷可生致，始信人间有吉疆。
即事
作者：陈子壮
朝代：明

君王真省岁，曾否喻闾阎。不信春秋传，都宜甲子占。官租天下损，市禁日中严。似负求言意，囊封有忌嫌。节年炎眚易，隔岁未湔除。孝妇宁无冢，邹阳漫上书。所伤吟猛虎，何及泣枯鱼。纵拟炎蒸到，犹听破蛰馀。有田施子粒，何籍问丁夫。异地秦吉了，空城尾毕逋。生兵零楚蜀，杀气剧荒芜。可恃弘羊算，天今数岂殊。从军闻荡子，南北亦无期。天上黄河涸，沙边白马驰。落榆不著土，新粟况如丝。一日安危得，千钟传致时。
即事·其一
作者：陈子壮
朝代：明

君王真省岁，曾否喻闾阎。不信春秋传，都宜甲子占。官租天下损，市禁日中严。似负求言意，囊封有忌嫌。
即事·其三
作者：陈子壮
朝代：明

有田施子粒，何籍问丁夫。异地秦吉了，空城尾毕逋。生兵零楚蜀，杀气剧荒芜。可恃弘羊算，天今数岂殊。
即事·其二
作者：陈子壮
朝代：明

节年炎眚易，隔岁未湔除。孝妇宁无冢，邹阳漫上书。所伤吟猛虎，何及泣枯鱼。纵拟炎蒸到，犹听破蛰馀。
即事·其四
作者：陈子壮
朝代：明

从军闻荡子，南北亦无期。天上黄河涸，沙边白马驰。落榆不著土，新粟况如丝。一日安危得，千钟传致时。
双塔
作者：陈子壮
朝代：明

神岛丹邱若个边，西山云日净诸天。双藤仆仆巾车引，笑杀长安双塔悬。
叠前韵为公逊拨闷
作者：陈子壮
朝代：明

一般明月照偏殊，薄命由来意不如。旧雨但能成好梦，长歌岂为出无车。九还药试窥全鼎，三日香难耐短裾。传看秦庭空晲譬，解纷重费鲁连书。
古意
作者：陈子壮
朝代：明

根株无赖却因谁，薄命生来怯兔丝。情知孔雀分飞后，冢上孤鸾自一枝。
同诸君分赋梅花
作者：陈子壮
朝代：明

疏澹合孤栖，高人自品题。乍看台影渺，留伴月痕低。绝岭寻常见，前村咫尺迷。亭亭不解语，何物更成蹊。
同郑太史入诃林
作者：陈子壮
朝代：明

浮来仙峤客，还觅岭南禅。观世恒如是，翻经亦偶然。千灯悬慧日，一语到生天。无愧支公会，偏同许戴缘。
后池雁篇
作者：陈子壮
朝代：明

三五同人簇席欢，鸣鸠语燕对花阑。门前忽入清秋思，香山太史筒方至。上林苑里报苏卿，玄武陂中遇曹植。去岁黄生得此禽，能使吾园秋气深。纷员无数频来往，但从天上遗之音。引项停眸呼不得，夜夜为传三叠琴。满堂笑我情如此，恰好来禽堪付子。曲池比目与鸳鸯，会见双禽曲池里。携归我则解其声，前禽未诉后禽鸣。曰江南北全矰缴，羌馀独也羁魂惊。兄弟妻孥谁复有，吞声笑递他人手。雨日会三易主人，才执一编行者某。看尔悠悠若将终，似子郁郁恐难久。后禽款款具前陈，撩乱前禽语不真。直须与尔聊相依，其那食粟翼重不能飞。
后湖
作者：陈子壮
朝代：明

冲瀜不计亩，陂柳许多侵。半是丹楼影，全消白鹭心。虚亭无向背，隔寺隐高深。一雨思新浣，从人自息阴。
和逢永水松
作者：陈子壮
朝代：明

此物宜乡国，寒泉不待盟。蟠生即涧底，天籁信涛声。风雨龙鳞见，阴森鱼甲明。抱香知可爱，岂是众人情。
和郑太史
作者：陈子壮
朝代：明

饮喙吟知足，风花赋遂初。操琴惟适性，种秫自成居。何意瑶台舄，翻逢下泽车。离骚多选句，留兴墨池馀。
和黄士明少宰四首 其一 咏尘
作者：陈子壮
朝代：明

支离满天地，点点度轮蹄。堠火传边近，烟花障陌低。陆生衣本素，楚客志须泥。沧海飞扬甚，无嗟浩劫迷。
和黄士明少宰四首 其三 咏草
作者：陈子壮
朝代：明

蒙茸多露处，生意几鲜新。希日不遗汝，春风偏趁人。王孙归兴切，游女踏歌频。揽结青袍色，留连芳树津。
和黄士明少宰四首 其二 咏柳絮
作者：陈子壮
朝代：明

望去千丝碧，飞来万玉明。高低非一态，蜂蝶不相惊。乍拟纷纷雪，宁为泛泛萍。隋堤三月莫，沾惹舞衣轻。
和黄士明少宰四首 其四 咏荇
作者：陈子壮
朝代：明

芳池碧涧同，密藻细蒲通。深浅皆宜水，参差早入风。镜光容展叶，带弱不胜丛。下体如堪采，连钱冒汉宫。
和黄士明少宰四首·咏尘
作者：陈子壮
朝代：明

支离满天地，点点度轮蹄。堠火传边近，烟花障陌低。陆生衣本素，楚客志须泥。沧海飞扬甚，无嗟浩劫迷。望去千丝碧，飞来万玉明。高低非一态，蜂蝶不相惊。乍拟纷纷雪，宁为泛泛萍。隋堤三月莫，沾惹舞衣轻。蒙茸多露处，生意几鲜新。希日不遗汝，春风偏趁人。王孙归兴切，游女踏歌频。揽结青袍色，留连芳树津。芳池碧涧同，密藻细蒲通。深浅皆宜水，参差早入风。镜光容展叶，带弱不胜丛。下体如堪采，连钱冒汉宫。
咏史
作者：陈子壮
朝代：明

大树无言自息机，蔓条有刺只钩衣。诸君若畏饥蛟起，拔剑横流看佽飞。
咏史二首
作者：陈子壮
朝代：明

汉季朝廷轻，随风倾李杜。一朝党构成，歼夷尽颍汝。含诟独吊丧，全宥乃无数。以彼道广人，行谊或容与。褰裳而几先，天地随吐茹。不见申屠蟠，飙若灵鸟举。生名杀我身，永佩严公语。狄公绛侯手，产禄牝朝当。伟哉国老名，虎口不见伤。絮书得金字，势足杀二张。承反何悒壹，褫裘何赫煌。不待吉琐言，已归庐陵王。明前种桃李，默默为安唐。堪笑娄郝辈，长厚安所将。幸自免罗织，尺寻不可偿。
咏史二首·其一
作者：陈子壮
朝代：明

汉季朝廷轻，随风倾李杜。一朝党构成，歼夷尽颍汝。含诟独吊丧，全宥乃无数。以彼道广人，行谊或容与。褰裳而几先，天地随吐茹。不见申屠蟠，飙若灵鸟举。生名杀我身，永佩严公语。
咏史二首·其二
作者：陈子壮
朝代：明

狄公绛侯手，产禄牝朝当。伟哉国老名，虎口不见伤。絮书得金字，势足杀二张。承反何悒壹，褫裘何赫煌。不待吉琐言，已归庐陵王。明前种桃李，默默为安唐。堪笑娄郝辈，长厚安所将。幸自免罗织，尺寻不可偿。
咏白莲十首
作者：陈子壮
朝代：明

每轴风帘失醉颜，素衣何日步人间。分明一夜槛前立，不见房中旧玉环。不愁浓腻占恩波，虢国夫人马上蛾。无端太液池边水，惹得閒情解语多。平泉庄上芙蓉湖，那畜鸳鸯五色殊。贪睡月明浑不省，绡宫偷泪几盘珠。水月灵因一样光，暴心还愿待秋阳。那知皓皓江潭畔，十丈红尘染客裳。曲沼流风泛玉台，水晶盘递藕丝来。西池送到昆流种，实爱淩冬和雪开。华顶犹怜一朵青，空山独照涅槃经。偶来净社嫌心杂，折向芳池礼法瓶。朱阑翠箔渺前身，梨影梅魂认未真。凉雨过时香亦洗，孤清难买水仙邻。遥映吴门匹练长，采菱歌罢试新妆。双缠不动低垂手，未觉西施醉玉床。暗粉斜香湛澹浮，月华双美木兰舟。同心却笑相如妇，一脸啼痕写白头。玲珑日表午初移，真见何郎拭污时。独有银光飞故粉，幽怀摊写涉江词。
咏白莲十首·其一
作者：陈子壮
朝代：明

每轴风帘失醉颜，素衣何日步人间。分明一夜槛前立，不见房中旧玉环。
咏白莲十首·其七
作者：陈子壮
朝代：明

朱阑翠箔渺前身，梨影梅魂认未真。凉雨过时香亦洗，孤清难买水仙邻。
咏白莲十首·其三
作者：陈子壮
朝代：明

平泉庄上芙蓉湖，那畜鸳鸯五色殊。贪睡月明浑不省，绡宫偷泪几盘珠。
咏白莲十首·其九
作者：陈子壮
朝代：明

暗粉斜香湛澹浮，月华双美木兰舟。同心却笑相如妇，一脸啼痕写白头。
咏白莲十首·其二
作者：陈子壮
朝代：明

不愁浓腻占恩波，虢国夫人马上蛾。无端太液池边水，惹得閒情解语多。
咏白莲十首·其五
作者：陈子壮
朝代：明

曲沼流风泛玉台，水晶盘递藕丝来。西池送到昆流种，实爱淩冬和雪开。
咏白莲十首·其八
作者：陈子壮
朝代：明

遥映吴门匹练长，采菱歌罢试新妆。双缠不动低垂手，未觉西施醉玉床。
咏白莲十首·其六
作者：陈子壮
朝代：明

华顶犹怜一朵青，空山独照涅槃经。偶来净社嫌心杂，折向芳池礼法瓶。
咏白莲十首·其十
作者：陈子壮
朝代：明

玲珑日表午初移，真见何郎拭污时。独有银光飞故粉，幽怀摊写涉江词。
咏白莲十首·其四
作者：陈子壮
朝代：明

水月灵因一样光，暴心还愿待秋阳。那知皓皓江潭畔，十丈红尘染客裳。
喜雨用谢膳郎韵
作者：陈子壮
朝代：明

朝上团云闇闇疑，旋看入地已淋漓。白茅一沐宽汤祷，华黍三章拟束诗。爽动夹城飞燕子，浓深别殿湿胭脂。明朝报祀诸坛后，万姓芳郊仰受釐。
四哭诗黄士明先生少宰
作者：陈子壮
朝代：明

至质别人英，精矿属神铸。受物面清流，居地□□誉。谁知参密危，自欲引身遽。数旬及终天，颓□□孺慕。城月歇邻春，台风障残团。为咽白云词，□□桄榔树。
四骏歌
作者：陈子壮
朝代：明

上阶煌煌耀寰宇，中有星精为造父。遥从传舍坠天閒，化作飞龙翼神武。同寺孳生多逸群，名藩进献烂如云。公徒无事閒游猎，长成赤汗兼兰筋。官家酷爱止四匹，太平之騟夐第一。紫花点点缀乘黄，御仗光辉绚朝日。青丝络脑金盘陀，追风蹑景何啻过。尚方豢养真无并，吉云之草玉山禾。次有玉龙媒沃若，银鬃雪尾称维骆。琼岛春云任蹑翻，太液晴波惯超跃。吉良之乘驯且良，唐家六厩避雁行。朝而刷燕夕秣越，不与凡马争腾骧。最后一匹璇台骏，三花飞凤文成印。曾听西母白云谣，九色斑麟倍轻迅。方知俶傥更权奇，我皇致此服九彝。圜丘方泽间一驭，金舆玉辇相委蛇。燕昭筑台高突兀，剧辛邹衍徒骏骨。不惜淋漓锦障泥，为君立扫长城窟。偏当艰险见豪雄，矫首天衢如踏空。谁能趣步诡遇子，依依栈枥论馀功。
圆通寺
作者：陈子壮
朝代：明

一叠新泉有妙音，残僧疏磬越萧森。到来欹枕松窗里，知入庐山更几深。
坛夜
作者：陈子壮
朝代：明

郊墙绕空旷，四野宕游埃。不向西坛静，那看北斗回。有香皆宝篆，是羽即仙胎。未报歌钟起，天门已自开。
垂丝牡丹
作者：陈子壮
朝代：明

下马金尊酒正匀，啼莺玉箸怨偏新。岂因夜雨多媒妒，揉碎宫前一片春。
夏日曾元鲁方伯邀同修若二上人黄弈客阁集
作者：陈子壮
朝代：明

夏阁兀平林，清谈白昼深。晴山当一面，风翠恰盈襟。鹤过时留影，蝉移不辍吟。看君有真赏，弈旨与禅心。
夜过嘉可和何公子
作者：陈子壮
朝代：明

五陵袭马气，夜夜拥佳人。白社吟诗过，青云结客真。还添今雨梦，遥忆旧花茵。胜事仙湖得，劳君为买邻。
奉和陆观察座是由枉赠二首
作者：陈子壮
朝代：明

何缘空谷下钧天，音乐元来韵绛筵。点瑟春风归已晚，邕桐馀爨赏犹先。经趋颜色三城矅，坐散氤氲万井烟。晞发不须吟泽畔，沧波閒上钓鱼船。当年国士起微名，学得邯郸数武行。射虎有心锋蚤折，雕虫虽习技何成。休将棋局山中覆，若问风波世外平。信是无闻拌老大，菟裘今倚尉佗城。
奉和陆观察座是由枉赠二首·其一
作者：陈子壮
朝代：明

何缘空谷下钧天，音乐元来韵绛筵。点瑟春风归已晚，邕桐馀爨赏犹先。经趋颜色三城矅，坐散氤氲万井烟。晞发不须吟泽畔，沧波閒上钓鱼船。
奉和陆观察座是由枉赠二首·其二
作者：陈子壮
朝代：明

当年国士起微名，学得邯郸数武行。射虎有心锋蚤折，雕虫虽习技何成。休将棋局山中覆，若问风波世外平。信是无闻拌老大，菟裘今倚尉佗城。
奉赠乔年伯
作者：陈子壮
朝代：明

过市每携游侠传，闭门长习度人经。已知报国凭时命，即论传家有典刑。闻道关南多虎迹，思君云表一鸿冥。黄钟若协阶符奏，吹到乔林百丈青。
宝月台
作者：陈子壮
朝代：明

李白居南国，青山换九华。联诗在高壁，放酌出清涯。相对烟峦古，相悬江汉斜。盈盈有台月，长载洞中霞。
家圃与诸客竟日夜剧游伯促咸在赋二十二韵
作者：陈子壮
朝代：明

青山谁独往，白日竟无哗。谁有高人迹，来寻处士家。襟怀都贮月，骨相本餐霞。松下幽盟在，林中逸兴赊。观鱼新水上，策杖小桥斜。棋局临风置，书床就竹遮。侵阶半马舄，点户碎桐葩。欲种三眠柳，才分五色瓜。灌园吾自拙，挥麈客偏嘉。庾杲能供韭，樵青解试茶。飞觞流石齿，改席近檐牙。单袷□初怯，层台瞩转遐。萤窗犹伏蠹，影树忽惊鸦。春迫连宵暗，星辉此夜华。朋簪盍不偶，酒德颂还加。得句同书叶，工诗愧浣花。社莲心并照，池草梦谁誇。孤赏琴三叠，奇情赋八叉。调调疑答籁，阁阁任吹蛙。贪弄金鹅蕊，从嘶臼鼻齁。无人行阛阓，随意步壸阇。重约明朝过，催晨鼓易挝。
宿青口驿楼
作者：陈子壮
朝代：明

众鸟归飞信自繇，红尘才散即清幽。山围皖伯天连树，人岂庾公月满楼。欲见长安多似日，蘧然一宿乍宜秋。只今吴楚东南会，歧路非关历国愁。
寄赠温侍御温前今按蜀楚有声特申巨济之望云
作者：陈子壮
朝代：明

华发勋名豸角冠，驱驰骢马慰加餐。兵戈况复诛求尽，楚甸何如蜀道难。乔木始闻游女咏，铜鞮多称里儿欢。当筵合罢南征曲，都入升平乐事看。
对菊绝句
作者：陈子壮
朝代：明

为园蔓棘固须裁，霎眼新花亦可哀。烂漫寒丛将一月，残英犹自照深杯。菊花须饮过重阳，待过重阴菊更芳。家在甘潭人不识，年年生日酒中尝。浮名三十脱乌纱，双鬓生成合插花。春去秋来浑未改，终知输尔傲霜华。宁有游心逐少年，名都花草斗芳妍。铜街马上尘随眼，大好看花兴悄然。归来草色破霜痕，花落苔深自扫门。独有秋光不相负，繁英依旧绕篱根。浅白深黄次第成，酿来新秫瓮边清。陶家岂有江潭怨，恐负花情与酒情。翱翔华苑绝芳尘，公子能移数本新。凉月醉吟秋色里，难随白露寄伊人。耸壑淩云百丈涛，登台为尔首重搔。寻常莫漫欺篱落，佳色分明绝世高。采菊遥怜种菊时，心情惟遣橐驼知。贵花贱叶非吾意，野蝶閒蜂任汝嬉。曾入名园更可怜，篱花矜护害天然。萧骚好自舒情性，万朵千枝亚野烟。
对菊绝句·其一
作者：陈子壮
朝代：明

为园蔓棘固须裁，霎眼新花亦可哀。烂漫寒丛将一月，残英犹自照深杯。
对菊绝句·其七
作者：陈子壮
朝代：明

翱翔华苑绝芳尘，公子能移数本新。凉月醉吟秋色里，难随白露寄伊人。
对菊绝句·其三
作者：陈子壮
朝代：明

浮名三十脱乌纱，双鬓生成合插花。春去秋来浑未改，终知输尔傲霜华。
对菊绝句·其九
作者：陈子壮
朝代：明

采菊遥怜种菊时，心情惟遣橐驼知。贵花贱叶非吾意，野蝶閒蜂任汝嬉。
对菊绝句·其二
作者：陈子壮
朝代：明

菊花须饮过重阳，待过重阴菊更芳。家在甘潭人不识，年年生日酒中尝。
对菊绝句·其五
作者：陈子壮
朝代：明

归来草色破霜痕，花落苔深自扫门。独有秋光不相负，繁英依旧绕篱根。
对菊绝句·其八
作者：陈子壮
朝代：明

耸壑淩云百丈涛，登台为尔首重搔。寻常莫漫欺篱落，佳色分明绝世高。
对菊绝句·其六
作者：陈子壮
朝代：明

浅白深黄次第成，酿来新秫瓮边清。陶家岂有江潭怨，恐负花情与酒情。
对菊绝句·其十
作者：陈子壮
朝代：明

曾入名园更可怜，篱花矜护害天然。萧骚好自舒情性，万朵千枝亚野烟。
对菊绝句·其四
作者：陈子壮
朝代：明

宁有游心逐少年，名都花草斗芳妍。铜街马上尘随眼，大好看花兴悄然。
寿冯大姑诗
作者：陈子壮
朝代：明

王母过八十，而姑六十强。共以迎春酒，兹为献寿觞。姑来寿王母，綵服诸父行。入门各自媚，有如三凤凰。挟有八九雏，于姑亦称王。王母颔姑喜，岁月暗记量。若也初生辰，兹辰正相望。一粲受孙子，为姑合酬将。岁岁春风吹，为姑开北堂。北堂姑自开，承欢均未央。
寿姚永言给谏封公孝廉
作者：陈子壮
朝代：明

被服精华亦隐居，侧身淮海信忘鱼。阳春索咏梅花句，灯火閒抄贝叶书。闻有白鸠随刻杖，可容驷马及安车。十年自厌孙宏策，并属青蒲视草馀。
将为峡山之游赋谢蒋三水
作者：陈子壮
朝代：明

点点云山发兴过，生涯因寄木兰多。春围潋滟花开县，榜入沧浪客放歌。日午轻阴分雉翳，雨馀清梦散渔蓑。不愁禺峡终难进，胥水从添百丈波。
尚书怀
作者：陈子壮
朝代：明

嚼实图何略，呼名谱未谐。不争妃子笑，得入尚书怀。
岭上
作者：陈子壮
朝代：明

朱明不尽曲江头，生长能为柞棫谋。谂是越裳梯贡路，至今一线頫神州。
峡夜别何黎二子
作者：陈子壮
朝代：明

乘兴即相送，回舟是别离。始知残夜酒，不似隔年诗。樯影沈山月，篙声乱鸟枝。那能留二子，吾亦放吾之。
崇祯元年元日立春歌
作者：陈子壮
朝代：明

一统常逢第一编，春王正月繫元年。何如三朔班春候，累叶中兴岂偶然。拜舞今朝乐有馀，农耕堪试卜牛初。君王已自除珰虎，不比徒闻宽大书。
崇祯元年元日立春歌·其一
作者：陈子壮
朝代：明
体裁：七言绝句

一统常逢第一编，春王正月系元年。何如三朔班春候，累叶中兴岂偶然。
崇祯元年元日立春歌·其一
作者：陈子壮
朝代：明

一统常逢第一编，春王正月繫元年。何如三朔班春候，累叶中兴岂偶然。
崇祯元年元日立春歌·其二
作者：陈子壮
朝代：明

拜舞今朝乐有馀，农耕堪试卜牛初。君王已自除珰虎，不比徒闻宽大书。
席上赠刘郎
作者：陈子壮
朝代：明

世外卿家结束殊，沅陵消息比何如。真传子夜生花笔，正及丁年掷果车。采得芙蓉新作佩，看来杨柳定回裾。生成一片无双璧，狂杀尊前大令书。
庄景说奉使靖江王邸往来五羊见访赋此赠别
作者：陈子壮
朝代：明

禁苑春光渺后尘，采风何地不咨询。千年铜柱开藩邸，一日金銮捧命臣。赋比淮南山八桂，占当星汉月重轮。飞旌五两频来往，父老相望越水滨。物色青门自一丘，齐名不敢望龙头。金装本异陆郎节，绣被还同王子舟。日出珊瑚轮海市，风薰翡翠点江楼。山灵作意邀清盼，黄绢新词愧莫酬。
庄景说奉使靖江王邸往来五羊见访赋此赠别·其一
作者：陈子壮
朝代：明

禁苑春光渺后尘，采风何地不咨询。千年铜柱开藩邸，一日金銮捧命臣。赋比淮南山八桂，占当星汉月重轮。飞旌五两频来往，父老相望越水滨。
庄景说奉使靖江王邸往来五羊见访赋此赠别·其二
作者：陈子壮
朝代：明

物色青门自一丘，齐名不敢望龙头。金装本异陆郎节，绣被还同王子舟。日出珊瑚轮海市，风薰翡翠点江楼。山灵作意邀清盼，黄绢新词愧莫酬。
庆翁寿图赞
作者：陈子壮
朝代：明

曾到函关作吏来，史君原是谪仙才。鲈鱼蚤矣辞荣禄，玄豹悠然起寿杯。松菊几悬晴日艳，芝兰偏对好风开。只今紫气横天末，知是关前命驾回。
张义姑诗
作者：陈子壮
朝代：明

贞木非兔丝，根抱不相离。宁为独栖燕，视此屋间儿。岂不念偕飞，此儿不可携。妇道贵从人，一去志愿乖。东家嫂自由，门内我当支。将身代嫂守，将心报父母。生男幸抱孙，生女拌人妇。苍天不可知，孙大经女手。
张二无督学数造敝庐余方屏迹虚其盛意赋诗谢之
作者：陈子壮
朝代：明

药洲春水碧粼粼，栗里尤承绛幄亲。盛有诗书传鲁族，漫将鸡犬说秦人。冥鸿自顾惊弦后，凡鸟何当命驾频。自古西河有干木，肯容疏放学高真。
张孟奇挟诸郎就试五羊有卜居之兴
作者：陈子壮
朝代：明

海上风烟黯自疑，城头东望已多时。将因故国移居在，还果沧洲散发期。逸老未须阳羡卜，清秋□上杜陵诗。月明何处飞乌鹊，群玉团圞桂树枝。
徐冯诸君家弟送别三江舟中
作者：陈子壮
朝代：明

徵书未许遂微情，尊酒还劳劝远行。梦寐五更呼手板，江湖何日不心旌。梅花短笛风物折，莲叶扁舟水自盈。莺谷鸰原多羽翮，薄言天际有离声。
得张孟奇中山中书问却寄
作者：陈子壮
朝代：明

□十春复秋，浮湛朝复夕。徒深栖岳怀，罗浮望咫尺。灏想赴铁桥，超韵通瑶石。此中有真侣，时时遗履舄。粲彼西园公，云霞注丹液。不知归何峰，琼蕤亲手掷。倘果山中期，飙歘携所适。
悠悠曲
作者：陈子壮
朝代：明

何日不悠悠，江花江上流。借问桃花坞，几度木兰舟。春阴亦已缓，春草亦已长。良夜非三五，起视明月光。昔夕真何夕，规缺又三分。记得殊未满，那当持赠君。八行锦字多，一字珠百斛。就里拈一珠，时时向花卜。
悠悠曲·其一
作者：陈子壮
朝代：明

何日不悠悠，江花江上流。借问桃花坞，几度木兰舟。
悠悠曲·其三
作者：陈子壮
朝代：明

昔夕真何夕，规缺又三分。记得殊未满，那当持赠君。
悠悠曲·其二
作者：陈子壮
朝代：明

春阴亦已缓，春草亦已长。良夜非三五，起视明月光。
悠悠曲·其四
作者：陈子壮
朝代：明

八行锦字多，一字珠百斛。就里拈一珠，时时向花卜。
惆怅词
作者：陈子壮
朝代：明

秋河黯淡月光斜，蜡烛分明泪绛纱。深树无媒引鹦鹉，错抛红豆入他家。
携手曲
作者：陈子壮
朝代：明

锦鸡唤红日，渌水绚青春。垂杨十馀里，楼閤不生尘。燕岁莺年遂相慕，鸦黄蛾绿新流顾。谁家女雏好娇啼，牵车为向华山度。
文止弟出市买磬诗以雅之
作者：陈子壮
朝代：明

选石不能声，玲珑对窗牖。欲清俗客谈，还觅泗滨友。弟也习音乐，一室自鸣球。五月候夷则，黄钟律应不。
文止弟出市买磬诗以雅之·其一
作者：陈子壮
朝代：明

选石不能声，玲珑对窗牖。欲清俗客谈，还觅泗滨友。
文止弟出市买磬诗以雅之·其二
作者：陈子壮
朝代：明

弟也习音乐，一室自鸣球。五月候夷则，黄钟律应不。
春三日侍诸父泛舟桃花坞
作者：陈子壮
朝代：明

三十春光晓望初，仙城谁问武陵渔。孤村潮上堪移舸，万树溪深拟结庐。醉色宜沾红雨乱，胜情真与锦茵舒。得随杖履须行乐，回首元都事总虚。欲作郊西即瀼西，红芳十里胜金堤。不知南汉千年苑，更入刘郎第几溪。负局客来怜犬吠，和歌谁伴乳莺啼。清时群从多游好，岂是秦人世外迷。
春三日侍诸父泛舟桃花坞·其一
作者：陈子壮
朝代：明

三十春光晓望初，仙城谁问武陵渔。孤村潮上堪移舸，万树溪深拟结庐。醉色宜沾红雨乱，胜情真与锦茵舒。得随杖履须行乐，回首元都事总虚。
春三日侍诸父泛舟桃花坞·其二
作者：陈子壮
朝代：明

欲作郊西即瀼西，红芳十里胜金堤。不知南汉千年苑，更入刘郎第几溪。负局客来怜犬吠，和歌谁伴乳莺啼。清时群从多游好，岂是秦人世外迷。
春兴
作者：陈子壮
朝代：明

楼阁妆春胜画图，雕龙鹦鹉太相呼。不知院落鞦韆影，金舄花钿定有无。
春日同张孟奇太守王幼度明府连集东皋
作者：陈子壮
朝代：明

江上行吟名已埋，花时别墅景差佳。追趋五马双凫会，教放三春两日怀。鱼为亲人添水槛，鹤能报客扫山斋。丁丁又听樵声晚，留醉知君心赏谐。
春日道院奉和王师相
作者：陈子壮
朝代：明

彻城车马剧，于此亦销忙。草色春侵院，松声晚韵房。玉壶将月贮，宝鼎合烟藏。即使山中相，还劳辟谷方。
晚泊
作者：陈子壮
朝代：明

袅袅度芳洲，行行复残戍。青春云日酣，已卧西岩树。身愧波心鸟，放旷亦多虑。人生畴靡适，盗贼骇闻故。掠饷兵使船，轻将豸角侮。今我囊中净，要赎非所慕。奈触此恶氛，遂短江湖趣。安得伏廓清，篱竹溪村住。随力买渔舠，因风自来去。灵山及佳人，遭会日应数。
晨坐斋中和张曲江先生韵
作者：陈子壮
朝代：明

一室事扫除，图史寄幽瞩。先度靡云遐，后嶶庶可续。虫飞动牖风，鸟入噪庭旭。物化累纷员，缨緌肆缠束。屏营亦固然，筋膂非不足。恐逸曾史经，且错伊周躅。南山许偿素，斯言达乡曲。
晨起见逢永题壁而去追和一首
作者：陈子壮
朝代：明

三间红日足，半亩绿阴閒。不是卧龙处，空劳题凤还。云山诗里态，岁月酒中颜。仍枕矶边石，飞花昼掩关。
景说舟中酬赠丁山人
作者：陈子壮
朝代：明

闽粤山川未阻修，重来已是十年流。鱼梁独许庄生乐，槎影真随汉使浮。丹检玉函时引目，灵岩石室几寻幽。鹪鹩已自忘机侣，不信难留海上鸥。
智上人黎君选陶摇光欧嘉可载酒索书分赋得萍字
作者：陈子壮
朝代：明

高僧处士宜相访，文雅淹留载酒亭。濡头著墨惟倚醉，青眼看君难独醒。自喜客添尊满满，不愁月薄烟冥冥。竹溪逸友足吾志，池上风多任打萍。
智海修六若惺三上人过访同赋得风雨亦来过
作者：陈子壮
朝代：明

独坐千林色，堂虚小景偏。冲泥今雨兴，剪烛故人缘。是否龙听法，依稀鸟弄烟。三湘图画里，看竹更天然。
智海入罗浮送以四偈
作者：陈子壮
朝代：明

浩劫微尘本自该，钵头何以向山隈。说来海上曾浮峤，方信人间有渡杯。鲍葛丹炉他自封，法云长引入山钟。閒将一滴曹溪水，飘落罗浮四百峰。咫尺迢遥不可知，飙轮相就更何时。好游最是东坡子，生长眉山不到眉。世外无情更有情，梅花清影立三更。劳君一喝空山月，又见扶桑海上生。
智海入罗浮送以四偈·其一
作者：陈子壮
朝代：明

浩劫微尘本自该，钵头何以向山隈。说来海上曾浮峤，方信人间有渡杯。
智海入罗浮送以四偈·其三
作者：陈子壮
朝代：明

咫尺迢遥不可知，飙轮相就更何时。好游最是东坡子，生长眉山不到眉。
智海入罗浮送以四偈·其二
作者：陈子壮
朝代：明

鲍葛丹炉他自封，法云长引入山钟。閒将一滴曹溪水，飘落罗浮四百峰。
智海入罗浮送以四偈·其四
作者：陈子壮
朝代：明

世外无情更有情，梅花清影立三更。劳君一喝空山月，又见扶桑海上生。
曹溪
作者：陈子壮
朝代：明

佛性无南北，繇来不二门。抽衣图得宝，酌水已忘源。大地逢人说，空山有偈存。疏钟祇树下，看堕听经猿。祖法初航日，恰从南海湄。涅槃真有信，辗转复于兹。只履犹前度，归根正及时。可怜同净域，瞻拜在临歧。
曹溪·其一
作者：陈子壮
朝代：明

佛性无南北，繇来不二门。抽衣图得宝，酌水已忘源。大地逢人说，空山有偈存。疏钟祇树下，看堕听经猿。
曹溪·其二
作者：陈子壮
朝代：明

祖法初航日，恰从南海湄。涅槃真有信，辗转复于兹。只履犹前度，归根正及时。可怜同净域，瞻拜在临歧。
曾谦父以且园诗见投次韵赠之
作者：陈子壮
朝代：明

为园恨不息深深，摇落犹馀半亩阴。雪里芭蕉偏可画，柯亭椽竹有遗音。蹁跹好为舒长袖，慷慨凭谁折寸心。一自诗笺才鬼哭，风樯阵马等如林。逆旅相逢只当家，眼前开落几秋花。东方亦索侏儒米，寒谷非生博士瓜。便以过都高相马，不妒入市小游车。新诗忽动官梅兴，消息人间萼绿华。
曾谦父以且园诗见投次韵赠之·其一
作者：陈子壮
朝代：明

为园恨不息深深，摇落犹馀半亩阴。雪里芭蕉偏可画，柯亭椽竹有遗音。蹁跹好为舒长袖，慷慨凭谁折寸心。一自诗笺才鬼哭，风樯阵马等如林。
曾谦父以且园诗见投次韵赠之·其二
作者：陈子壮
朝代：明

逆旅相逢只当家，眼前开落几秋花。东方亦索侏儒米，寒谷非生博士瓜。便以过都高相马，不妒入市小游车。新诗忽动官梅兴，消息人间萼绿华。
有酒
作者：陈子壮
朝代：明

门前有酒名，终日饮其醇。客来复解带，待我劝逡巡。比邻歌吹响，变为泣声频。铭旌高剌天，刍灵扬道尘。亲威纷相送，冠盖果偏璘。北邙一以返，声势赫要津。不知光景易，此意竟谁申。灼灼桃李花，到日等荆榛。
望石门次逢永见怀之作
作者：陈子壮
朝代：明

扁舟移信宿，风雨石门堤。流水春城曲，荒烟碧树齐。无禽栖旧井，吹笛过前溪。指顾江山外，重来得句题。